Juan 14 ARNNT - “Weñangkülekilmün ta eymün tamün - Bible Search\nJuan 13 Juan 15\nJesus rüpü reke feley puwael ta Chaw mew\n1“Weñangkülekilmün ta eymün tamün feypiwfielchi dungu mew. Feymew feley tamün maneluwael ta Ngünechen mew ka tamün maneluwael ta iñche mew. 2Iñche ñi Chaw ñi ruka mew rume fentreley ta mülewe chew tamün mülepuam. Fey femngechi mülenofule, iñche feypiwlayafuiñ, welu rüf dungu mew amuan tañi pepikameael kiñe küme mülewe. 3Fey dew amutuli ka küme elmetuli kiñe küme mülewe, ka wiñome küpatuan tamün yewpatuafiel ta eymün, femngechi ta eymün mülepuaymün chew ñi müleputuael ta iñche. 4Welu eymün dew kimniefimün chumngechi tamün puwael chew ñi amutuael ta iñche.”\n5Tomas feypifi ta Jesus:\n—Ñidol, kimlaiñ chew tami amuael. ¿Chumngechi anta puwaiñ chew tami mülemum?\n—Iñche ta rüpü reke felen, ka rüfngechi dungu ka mongen, iñche mew pepi puwünngey ta Chaw mew. Iñche mew müten feyentulu amuay ta Chaw mew. 7Fey eymün kimniemuli iñche, ka femngechi kimafimün ta iñche ñi Chaw. Fey fantepu mew dew pekefimün ka dew kimniefimün.\n8Feymew Felipe feypieyew:\n—Ñidol, elumuiñ taiñ peafiel ta Chaw, fey nor duamaiñ ta iñchiñ.\n—Felipe, dew pütrüñma müleken ta eymün mew, ¿fey petu kimlaen am? Tañi pekeetew ta iñche, pekefi ta Chaw. ¿Chumngelu anta feypipeen tamün pengeleluwafiel ta Chaw? 10¿Feyentulaymi anta iñche ñi mülen ta Chaw mew ka Chaw ñi mülen ta iñche mew? Feyti dungu tamün feypiwkefiel, feypipelan tati tañi kisu ngünewün mew, welu Chaw may ñi elukeetewchi dungu, fey may adkünukey kisu ñi ngenngeelchi küdaw mew. 11Feyentumuchi iñche tañi mülen ta Chaw mew, fey Chaw ñi mülen ta iñche mew: fey feyentunolmün tañi feypipeelchi dungu, feyentufimün rewall iñche tañi femkeelchi dungu. 12Feymew rüf dungu mew feypiwayiñ tati feyentulelu iñche mew, ka femay iñche ñi femkeelchi dungu. Fey doyelchi may femay kakelu doy fütrake dungu, fey iñche am amutualu chew ñi mülemum ta Chaw. 13Fey kom tamün ngillatuel ta eymün iñche ñi üy mew chumngechi ñi adentuael ta iñche, iñche ta feman, femngechi ta Fotüm mew ñi pengelngeael Chaw ñi fütra pepiluwün. 14Femngechi feman chem dungu rume ngillatulmün iñche ñi üy mew.\nJesus wüldunguy ñi werküael tati Lif Küme Püllü\n15“Iñche ka femngechi feypiwayiñ, fey eymün ta piwkeyemuli, müngeltuafimün iñche ñi werkün dungu. 16-17Fey iñche ngillatuafiñ ta Chaw tamün werkülelaetew tati Rüfngechi Küme Püllü tamün kellunieaetew, fey ta rumel müleay eymün mew. Tati mapu tuwünngelu werkülelayafi ka llowlayafi rume, fey pekenofilu am ka kimnofilu rume. Welu eymün ta kimniefimün, kisu am mülelu eymün mew fey ka rumel müleay eymün mew.\n18“Fey iñche amutuli rume, kisukünuwlayayiñ. Ka wiñometuan tañi mületuael eymün iñchiñ. 19Pichiñma mew, tüfachi mapu mew mülechi che doy pewelayaenew engün, welu eymün ta peniemuan, ka mongeleaymün, iñche am rumel mongelealu. 20Feychi mew, eymün ta ngüneduamaymün iñche ñi mülen tañi Chaw mew, ka eymün tamün mülen iñche mew, ka femngechi iñche tañi mülen eymün mew, femngechi fente küme kiñewküleaiñ taiñ femngechi feleael. 21Tati llowfilu iñche ñi werkün dungu ka müngeltufilu, fey ta kimfali rüf mew ñi piwkeyenieetew. Fey iñche ñi Chaw piwkeyeafi tüfey tañi piwkeyekeetew, fey iñche piwkeyeafiñ ka amul doy kimelelafiñ ñi chumngen ta iñche.”\n22Fey Juda (fey tati Iskariote no) ramtueyew:\n—Ñidol ¿chumngelu iñchiñ mew pewfaluwtuaymi, fey ti pu kakelu che mew no?\n—Tüfey tañi piwkeyekeetew, fey ta müngeltukefi iñche ñi dungu, fey iñche ñi Chaw ta piwkeyeaeyew. Fey iñche ñi Chaw iñchiw küpayayu tayu mülepayael ta kisu mew. 24Tüfey tañi piwkeyenoetew, fey ta müngeltuñmalaenew iñche ñi dungu. Fey tüfachi dungu eymün tamün allkütupeel iñche kisu ñi dungu no, welu Chaw may tañi dungu, tüfey tañi werküetew.\n25“Welu feypiwiyiñ kom tüfachi dungu petu ñi mülen ta eymün iñchiñ. 26Welu ti Lif Küme Püllü, tamün adnieaetew, ta Chaw ñi werküael ta iñche ñi üy mew, fey ta kimeltuaeymünmew kom ti dungu ka konümelpatuaeymünmew kom ti dungu iñche tamün feypiwkefiel.\n27“Fey amutuli, eleluwayiñ küme tüngün. Eleluwayiñ iñche ñi küme tüngün, welu eleluwlayayiñ chumngechi ñi wülken tüfey engün tati mülelu mapu mew. Weñangkülekilmün ka llükakilmün rume. 28Dew allkütuñmamun iñche tañi feypiel iñche tañi amutuael ka ñi küpatuael femngechi ta wiñome mületuaiñ ta eymün iñchiñ. Fey rüf dungu mew ta piwkeyemuli, rume ayüwafuymün kimülmün ta iñche ñi amutuael ta Chaw mew, kisu am doy wünenngelu iñche mew. 29Fey fewla feypikünuwayiñ tüfachi dungu, fey femle tüfa, femngechi tamün feyentuam.\n30“Doy kimeltuwelayaiñ ta eymün, fey küpalu am tati longkolelu tüfachi mapu mew, tunte kisu nielay pepiluwün rume ta iñche mew. 31Fey tüfachi dungu feley ñi rupayael femngechi tüfachi mapu mew mülechi pu che ñi kimael iñche ñi piwkeyefiel ta Chaw, ka iñche ñi femken tañi Chaw ñi werküetewchi dungu.\n“Fey fewla witrapüramün, fey amuaiñ kañpüle” pirkey ta Jesus.


Ngünechen ñi Küme Dungu Romanu 13\n1 Itrokom che feley ñi yamnieafiel tati mülechi pu awtoridad, ngenoluam chem awtoridad no rume Ngünechen tañi adkünunoel. Kom tati awtoridadkülelu, kisu ñi piel mew ta müley. 2 Feymew iney rume yamnienofile tati awtoridad, fey ta müngeltulafi Ngünechen ñi werkükünuelchi dungu. Fey tati yamnienofilu tati pu awtoridad, fey engün kutrankangeay. 3 Tati pu awtoridad am mülenolu tañi llükalkatuafiel tati femkelu kümeke dungu, tati femkelu wesake dungu mayfe. ¿Ayüleymi am tami llükanienoafiel tati pu awtoridad? Femkeaymi may ta kümeke dungu, fey tati pu awtoridad chem chumlayaeymew rume, 4 Ngünechen ñi pin mew am küdawkülelu engün eymi tami kümelkaleael. Welu ta femülmi wesake dungu, feymewke ta feley tami llükanieafiel. Tati pu awtoridad re kisu ngünewkelay, welu may Ngünechen elueyew ti pepiluwün tañi kutrankayafiel tati femkelu wesake dungu. 5 Feymew llemay, kümey tañi yamniengeael tati pu awtoridad, re tamün kutrankangenoam müten no, welu felelu am tamün femngechi yamnieafiel küme rakiduam mew.\n6 Ka femngechi nor dungu mew eymün kullikeymün ta impuestu, tati pu awtoridad am küdawkülelu Ngünechen tañi piel mew, ka feychi dungu mew küdawkey engün. 7 Elufimün ta kake kiñeke tunten tañi koneltuleel mew engün. Tati felelu tamün kulliafiel ta kontribusion, kullifimün tati kontribusion. Ka tati felelu tamün kulliafiel ta impuestu, kullifimün tati impuestu. Tati felelu tamün yamafiel, yamniefimün. Tati felelu tamün piwkeyeafiel, piwkeyefimün.\n8 Iney no rume ta defeniekefilmün, welu defeniefilu trokiwkülemün tamün piwkeyeafiel müten tamün pu peñi ka tamün pu lamngen. Tati piwkeyelu tañi chafche dew kom mupituy tañi werkünieel Moyse tañi ley dungu. 9 Tati werkün dungu feypiley: “Ñiwakilpe wentru engu ta domo, langümchekilnge, weñekilnge, koyladungukilnge,* Exodo 20.13-15, 17; Deuteronomio 5.17-19, 21. diñmatukefilnge kangelu che ñi chemkün”,† Levitiko 19.18. welu tüfachi dungu ka tati kakelu werkün dungu kom kiñewküley tüfachi dungun mew: “Piwkeyenge tami chafche chumngechi piwkeyewimi eymi kisutu.”‡ Kiñeke kuyfi wirin mew ngelay: “koyladungukilnge”. 10 Tati nielu piwkeyechen, chem wesa femkelafi rume tañi chafche. Femngechi tati piwkeyewün mew fente küme mupitungekey tati ley dungu.\n11 Pu peñi ka lamngen, femaymün tamün feypiwpefielchi dungu, ngüneduamniefimün chumngechi ñi amulen ta tripantu, fey ñi puwkülen dewma taiñ trepeael reke taiñ umaw mew. Dew fülkülepalu am Ñidol taiñ montulpayaetew. Doy fülpay dewma feychi llitulu taiñ feyentuael. 12 Tati dumiñ rume alüñma amuley, welu fülkülepay ta antü ñi wefpayael. Feymew elkünutuaiñ taiñ femael tati dumiñ mew mülechi dungu, fey eluwayiñ taiñ küdawael ta pelon mew. 13 Kim che reke miyawaiñ rangi pelon mew. Ngollikelayaiñ ka konkelayaiñ wakeñkülechi kawiñ mew, ka chem fill wesameken mew no rume, ka wesake wimtun mew, ka chem lukatuwün mew no rume, ka ütrirtuwün mew no rume. 14 Tamün femafel, maneluwkülemün ta Ñidol Jesucristo mew, ka ayütukefilmün tamün illutukeelchi wesake wimtun dungu.\n*13:9 Exodo 20.13-15, 17; Deuteronomio 5.17-19, 21.\n†13:9 Levitiko 19.18.\n‡13:9 Kiñeke kuyfi wirin mew ngelay: “koyladungukilnge”.


Tati layechi che ñi püllü: Chalintukun\nPAPELTUAFUYMI abé afrikáans amárico armenio atié baulé cebuano chichewa chitonga chopi chuabo cibemba citonga coreano croata efik endebele de Zimbabue enzema español estonio finlandés fiyiano francés ga griego groenlandés hiligaynon hmong (blanco) holandés húngaro ilocano indonesio inglés islandés italiano japonés kaonde kiniaruanda kwanyama lengua de señas argentina lengua de señas costarricense lengua de señas ecuatoriana lengua de señas mexicana lenguaje de señas guatemalteco lenguaje de señas japonés lenguaje de señas panameño lunda luo macedonio mahoriano (alfabeto latino) malayo mapudungun mískito niueano oromo polaco portugués quechua boliviano rarotongués ruso serbio setsuana shona sidama suajili sueco tagalo tahitiano tai tetun dili tigriña tivo tongano tsonga turcomano tuvaluano uhobo uruund uzbeko wayuunaiki wolaita xhosa yacouba yoruba zulú\nKiñe wentru Dawda pingelu, Afrika fütra mapu tuwlu, feypi: “Pikum mapu mülechi pichi waria mu tremün iñche. Kiñe rupa petu pichikalu iñche, tañi pu che notukamapuwingün kake che engu. ‘Iñche ta ngenmapu’ pipiyewingün. Fey küme elkünual ta iney ngenmapu ngealu, küpalingün kiñe kalku wentru. Fey ti kalku elufi ta kangelu wentru kiñe komütuwe (pewe), ka takukünufi kiñe lig takun mu. Müchay müten ti wentru trüntrünrumey ka arofi. Lelifi (kintulbi) ti komütuwe, ka wirari: ‘¡Pen ñi küpalen kiñe fücha wentru! Lig tukutuwküley. Müna alüpüray chi wentru, fücha chengey, lingari ñi longko, ka külü trekay’, feypi chi wentru”.\nFey Dawda amulniey ñi nütram: “¡Feychi fücha wentru tañi laku yem ürke! Fey ti wentru nünielu ti komütuwe pellkey, ka wirari: ‘¡Feyentunolmün, lelipamün (kintulbimün) ti komütuwe mu, fey peafimün!’. Iney no rume fülkonpulaeyew ñi lelial (kintulal). Welu tati kalku wentru pepikaniey kiñe kalku lawen, yenielu kiñe kalabasa metawe mu, fey pachügtufi (püllawtubi) ti wentru ñi tüngduamtual.\nTi wentru nünielu chi komütuwe rangiñelweley tañi laku yem trokiwkülelu ka iñchiñ mu. Fey tañi laku yem pemay feypi tañi pu che ñi ngenmapu ngeal. Ka feypifi tañi kuku: ‘Küdawfinge tati mapu müten’ pi. Feymu tati kakelu pu che ‘felepe’ pingün. Femngechi küme elkünungetuy ti dungu.”\nWall Mapu mu fentren che rupakeyngün tüfachi dungu mu reke. Fentren warangka che ka mapu amualu tati pu la trokiwkeyngün, ka üyew pukintunieyngün kom tati pu nag mapu mülelu, fey kümelkayafeiñmu kam wedalkayafeiñmu trokiwkeyngün. Welu, ¿rüfngepey may? Tati pu layelu, ¿kañpüle mongelepeyngün may? Rüf femnole tüfa, ¿iney engün am tati pu la ñi püllü femfaluwkelu? Küme kimnieal tüfachi dungu müna falin-ngey, femliyiñ montuafuy taiñ mongen.


Wünenkülelu tüfcahi küñelmapu mew, tukuwiriny tañi amulgeam ti ramtuwün zugu tañi oficializageal ti mapuzugun | Ministerio de las Culturas, las Artes y el Patrimonio\nLa Araucanía PUBLICADO EL 04 JULIO, 2016 Wünenkülelu tüfcahi küñelmapu mew, tukuwiriny tañi amulgeam ti ramtuwün zugu tañi oficializageal ti mapuzugun\nKinken mew, txür mapuche-pewenche lofcheyegün lonkimay mülelu, tati wünenkülelu tuku zuguy ñi wülal ran tañi amulgeam ti chempilen ti OIT ñi convenio 169. Tati txawün puwy ti wünelelu ti itxofillke az-mogenke che ñi mülemum, Pedro Mariman, feytachi txokiñüwkülemum rume koneltuley tüfachi zugu mew.\nKinken püle ti pu lofche mapuche-pewenche lonkimay mülelu, tati wünenkülelu tüfachi küñelmapu mew, Andrés Jouannet, tukuwiriny tañi feypifalgeal ti gülamtuwünpemum tachi küñel mapu mew tañi tukulelgeam ta ran tati ramtuwün zugu tañi mülenmu ñi amulgeam tañi oficializegeal ti mapuzugun tüfachi küñel mapu mew, küme inatuneam ñi chumechi pilen ti OIT ñi convenio 169.\nFelenmu ta zugu, ti wünenküleyelu tüfachi mapu mew tañi ayilen ñi zoy wepümal fillke az-mogenke che, ka tañi zapial tañi inkañpenegeal ka tañi chumechi txemtulen ti pu kuifike mapukeche, pigey ñi llitugeal tüfachi ramtuwün zugu chew ñi kom pu che koneltulelu ti lof mew ka tkokiñkeche mew tüfachi mapu mew fey kom magelküleigün ñi konalegün, fey tañi küme feypialegün ñi chumechi zoy wenuntunegetuafel ka newentuñmanegetuafel pu mapuche ñi zugun.\nFeychi zugu mew tati wünenkülelu tüfachi kiñel mapu mew, Andrés Jouannet, fey ta feypi tañi amulgeam tüfachi ramtuwün zugu mew fey ta wüne rekülüwigün tati OIT ñi Convenio 169 zew nüntukunelu ta Chile. “ fantepu kiñe txekan küme amuliyiñ tüfachi fanenpegal ti mapuzugun tüfachi kiñel mapu mew, ka fey küme amulafiyiñ, inatuneafiyiñ ti Convenio 169 ka amulayiñ ti ramtuwün zugu mew, feymu tati tüfachi zugu re tüfachi küñel mapumu müten-nu, tati füxa kiñel mapu ta ka, tañi rume fanenzugugenmu ta iñchiñ mew”, feypi.\nKa fey ti kinken ñi logko mew mapuche-pewenche, Ricardo Meliñir, feyta feypi fantepu tañi pu che rume fantxeñpüramüwkületuy tañi mogelnenmu ñi zugun ka tañi pepi kim wigkazugun mu, feyta epu rume zugu ta amultuygün. “inche gütxamkakefiñ ti pu peñi küpal-lu ta wigkazugun, kizuegün tañi zugun, fey tañi inchiñ tañi rulpafiel, feymu ta inchiñ taiñ chetxokiwpeyem ñi pewenchegen mu, ¿Chumelu amta pu kim wigkazugulu ta pepi kim mapuzugunualu?, fantepu ta inchiñ epu zugun rulpayiñ, ka petu rulpayiñ igle zugun, taiñ pu püchike che kimay ta küla kewün. Mapuzugun ta küzawgey, feymu ta kiñeke re kiñeke nemülkan müten rulpay, feymu ta wewnefiyiñ ti re kim wigkazugulu müten”, feypi.\nFemehi mew, tati logko mapuche-pewenche Pedro Currilem, Nibaldo Romero, tukulpay ti fillke mapuche txokinche küzawkelu tañi kimtukugeam ti mapuzugun. “Rume fanenzugugey ta feyta tañi pu che mu, tañi kuifitu mew tañi zew küzawmanegekenmu, ka fantepu llitugey tüfachi we txipantu, tüfachi pewenche mapu mew Kinken pigelu, feyta zuamneyiñ tañi feytachi zugu tañi kümeal tañi pu che mu, taiñ mapu mew, ka kake mapu. Zuamneyiñ tañi küme txipayal ka taiñ küme koneltual chew tañi küme noral taiñ fillke rakizuam”, feypi.\nKafey ti, wünelelu ti itxofillke az-mogenke che mu, Pedro Mariman, feyta feypi tañi kelluntukual kom tañi kimün nienmu tüfachi zugu mew entufilu feychi newe kuifi ramtuwün amulkelu tüfachi txokinche, chew tañi zewmageam ti we itxofillke az-mogenke che ñi fütxa txokiñ. “Inchiñ ta koneltuleyiñ tüfachi txokiñche fanenpegeam ti mapuzugun, petu koneltuleyiñ rekülnefiyiñ tüfachi zugu, tañi chumechi ñi entugeam tüfachi zugu. Tati pin ka pepiluwün zew müley, feymu ta zew wirinegey tati, ka ayinegey ta feytachi zugu ñi entugeal chumechi ñi feypilen ti Convenio 169. Fey petu mülelay ti chumechi ñi rüpütulgeal ti ramtuwün zugu, feychi zugu mu mew feypigepiyiñ taiñ kelluntukual, inchiñ am zew kimfilu feychi zugu”, feypi.\nTati machi mülelu lof Antonio Pilquinao Padre Las casas mew, Lucia Trangol, feyta tuwkunuy tañi mapu mu ka puwy ti zewyiñ püle tañi pemeal feychi txawün, fey tañi amulgeam feytachi zugu matumatukunugeal, fey tañi pepi kimelgeal mapuzugun kom tañi iñi tañi upa kim mapuzugule. “Fachantü wiritugey tüfachi zugu, pewmagele ti estaw re femkunutulayafi, eñümalnetulayafi ragiñ kake chillka, amulgeay püchike chillkatuwe mew ka fütxake chillkatuwe mew, zoy zoy kimnegeay taiñ zugun, fanenpeñgeay mapuzugun chuchi tati kake zugun rüke, pelotuneayu ta zio. Ka fey, müley taiñ llownieafiel ti wigka zugun, epurumetu zugun mew günezuamküleayiñ, tukuneayiñ ta mapuzugun”, feypi ti machi.


Matew 16 ARNNT - Fey ti pu farisew ka ti pu sadusew - Bible Search\nMatew 15 Matew 17\nTati pu farisew ka sadusew ayüy ñi pengelelngeael kiñe afmatufal dungu kallfü wenu mew\n(Marku 8.11-13; Luka 12.54-56)\n1Fey ti pu farisew ka ti pu sadusew amuy ñi pemeafiel engün ta Jesus tañi ngünenmayafiel. Fey feypifi engün tañi pengelael kiñe afmanngechi pepiluwün femngechi tañi küme kimafiel engün tañi küpan ka ñi werküetew ta Ngünechen. 2Welu Jesus llowdungueyew: “Pu trafiayüm feypikeymün ta eymün: ‘Kelükünuwiyüm ta wenu, kümengetuay’ pikeymün. 3Ka puliwen feypikeymün: ‘Kelükünuwiyüm wenu ka tromükünuwiyüm, fachantü wesa antüngeay’ pikeymün. Eymün ta fente küme ngüneduamkefimün ñi chumleken ta kallfü wenu. ¿Fey chumngelu am ngüneduamlaymün chem dungu ñi mülen fantepu mew?+ 4Tüfachi pu che wesake piwkengelu ka kisu ngünewünngelu ayüley engün ñi pengelelngeael kiñe afmanngechi dungu, welu doy pengelelngewelayay chem rume, Jona tañi rupaelchi dungu müten.”\nFey feypikünungelu engün tüfachi dungu, Jesus amutuy.\nTati pu farisew ñi nieelchi wesake dungu lefawra reke feley\n5Fey tati pu disipulu rumelu nometu ti pichi lafken mew, ngüyürkey engün tañi yeael ta kofke. 6Feymew Jesus feypifi ñi pu disipulu:\n—Inaduamfimün ka kuñiwtuwmün tati pu farisew ka tati pu sadusew ñi lefawra mew.\n7Fey ti pu disipulu welukonkechi feypiwi engün:\n—¿Fey tüfachi dungu feypipelaeiñmew taiñ küpalnon mew ta kofke?\n8Jesus am kimnielu ñi femngechi rakiduamkülen engün, fey feypifi ñi pu disipulu:\n—¿Chumngelu anta ‘nielaiñ kofke’ pipeymün? ¡Rume pichin feyentun nieymün ta eymün! 9¿Petu kimlaymün am ka tukulpalaymün rume tati kechu kofke tañi wüdamkalelfiel tati kechu warangka pu che ka tunten kanasta ñi apolngetun sofrachi wükan kofke mew? 10¿Ka tukulpalaymün rume tati regle kofke tañi wüdamkalelfiel tati meli warangka pu che ka tunten kanasta ñi apolngetun tati sofralu mew? 11¿Chumngelu anta ngüneduamlaymün ta eymün iñche tañi nütramyemekenofiel tati kofke? Tañi feypiwpefielchi dungu feypiley tamün kuñiwtuwael tati pu farisew tañi lefawra mew ka tati pu sadusew mew.\n12Feymew ngüneduami engün tañi feypinoetew ta Jesus ñi kuñiwtuwael engün tati lefawra mew tukukeel ta kofke mew, welu may tañi kuñiwtuwael tati pu farisew ñi kimeltukeelchi dungu mew ka tati pu sadusew ñi kimeltukeel mew.\nPedro feypi Jesus tañi Cristongen\n(Marku 8.27-30; Luka 9.18-21)\n13Feymew Jesus puwlu Sesarea Filipo tañi trokiñ mapu mew, ramtufi tañi pu disipulu:\n—Tati pu che, ¿iney pikeenew anta iñche, tati Wentrukünuwpalu?\n14Kisu engün llowdungueyew:\n—Kiñeke che Juan ti Fawtisachefe pikeeymew. Ka kiñeke Elia+ pikeeymew, ka kiñeke Jeremia pikeeymew ka kiñeke kakelu pu pelon wentru pikey.\n15—Eymün kay, ¿iney pimuken anta iñche? ―ramtungey engün.\n16Fey Simon Pedro llowdungueyew:\n—Eymi lle tati Cristo, tati rumel mongelekechi Ngünechen tañi Fotüm.\n17Feymew Jesus feypifi ta Simon Pedro:\n—Sakinngeymi eymi, Simon, Jona tañi fotüm. Iney no rume mülelu tüfachi mapu mew feypilaeymew ta tüfachi dungu, tañi Chaw wenu mapu mülelu fey may ta kimeleymew tati. 18Iñche ta ka feypiaeyu, eymi ta Pedro, fey tüfachi kura+ mew amul trawültukuniean tañi trokiñche, welu chem wesa pepiluwün ñi ngünenieel ta weküfü no rume wewlayaeyew. 19Wenu mapu ülmen mülewe ñi llafe eluaeyu. Eymi ta ‘trariley’ pifilmi ta tüfachi mapu mew, ka femngechi Ngünechen trarilelu reke leliwülnieaeyew. Ka eymi ta ‘neyfiley’ pifilmi ta tüfachi mapu mew, ka femngechi Ngünechen neyfilelu reke leliwülnieaeyew.\n20Feymew müten Jesus feypifi ñi pu disipulu tañi feypinoafiel engün iney no rume kisu tañi Cristongen.\nJesus nütramkay ñi layael\n(Marku 8.31–9.1; Luka 9.22-27)\n21Feymew Jesus eluwi tañi feypiafiel tañi pu disipulu ñi amuael ta kisu Jerusalen waria mew, fey ti putremke wentru ka ti longkolelu pu saserdote mew ñi rume kutrankayaetew. Feypifi tañi pu disipulu kisu tañi langümngeael, welu küla antüalu mew ñi wiñomongetuael. 22Feymew püntünentueyew ta Pedro, fey eluwi tañi feypiafiel tüfachi dungu:\n—¡Ngünechen montulaeymew, Ñidol! ¡Fey tüfachi dungu mew ta rupalayaymi!\n23Welu Jesus adkintufi ta Pedro, fey feypifi:\n—¡Püntütripange ta iñche mew, weküfü! ¡Katrülkaduammekeen ta iñche! Eymi ngüneduamkelafimi Ngünechen tañi dungu. Rakiduamküleymi re che ñi dungu mew müten.\n24Feymew müten Jesus feypifi tañi pu disipulu:\n—Iney rume ayüle iñche ñi disipulungeael, kisu ngüyünentuwpe, ka eluwkülepe ñi kutrankawael ta kürus mew ngeay rume, fey inaechimew. 25Iney rume ayüle montulael ñi mongen, fey ta pelayay ta mongen, welu tati lakonlu iñche tañi duam, fey peay ta mongen. 26¿Chem entuafuy anta che ngenngele kom chemkün mew mülelu tüfachi mapu mew, welu ñi püllü amule kütral mapu mew? Tunten pülata rume niellefule kiñe che ñi kulliafel tañi montuam, chem rume niefule ta che montul-layafeyew. 27Tati Wentrukünuwpalu am ta küpayalu Ngünechen tañi kom pepiluwün mew ka tañi pu werken püllü engün, fey wüla kulliafi reke kake kiñeke che kom tañi femel mew. 28Rüf dungu feypiwayiñ kiñekentu tati müleyelu ta tüfa mew lalayay engün pefile wüla engün tati Wentrukünuwpalu tañi longko ülmenngeael.


“Inaye ngümakeaymün tati pu ngümakelu mew” (Romanu 12:1) | Ñi Chillkatungeal\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo criollo de las seychelles criollo mauriciano dayaco engayú dehu endáu groenlandés hmong (blanco) iban inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Yafültukuwmün ka welukonke newentuwkülemün” (1 TESALONISENSE 5:11).\nÜLKANTUN: 90 KA 111 *\nJewba, ¿chumngechi yafültukukeeiñmew?\nPu weñangkülelu ñi lan mu tañi piwkeyenieelchi che, ¿chem texto Biblia mu yafültukuafeyew?\nTati trawünche, ¿chumngechi yafültukuafuy pu weñangkülelu?\n1, 2. Pu rume weñangkülelu ñi lan mu tañi piwkeyenieelchi che, ¿chumngelu (chemu) falin-ngey taiñ kimal chumngechi yafültukuafiel? (Inaduamnge ti adentun tüfachi pagina mu.)\nTAIÑ lamngen Susi feypi: “Lalu tayu püñeñ, rume kutrantupiwkelekefuyu epe kiñe tripantu mew”. Kafey larumelu tañi domo, kiñe peñi feypi: “Feypilayafun tunte ñi allfülefun reke tañi kalül”. Fentren che ka femngechi rupakeyngün. Tati trawünche mu, fentren peñi ka lamngen rakiduamlayngün ñi layafel tañi piwkeyenieelchi che petu ñi akunon ti Armagedon. Feymu weñangkülelmi ñi lan mu tami piwkeyenieelchi che, ¿chumngechi yafüluwafuymi? Ka kiñe che femngechi rupalu, ¿chem chumafuy?\n2 Kiñeke che feypikey: “Rupale ta antü, ngüyünentuaymi tami weda rupan”. Welu, ¿rüfngepey may tüfa? Kiñe lantu domo feypi: “Doy kümey ñi feypingeal: ‘Kümeke dungu femülmi tami mongen mew, fey kümelkaletuaymi’”. Ñi tremoltual kiñe allfen, duamfalngey ñi rupayal ta antü ka ñi dapingeal. Ka femngechi rupakey ñi kümelkaletual kiñe che rume weñangkülelu. Feymu, ¿chumngechi yafültukuafuiñ pu rume weñangkülelu ñi lan mu tañi piwkeyenieelchi che?\nJEWBA “TAIÑ YAFÜLKEETEW”\n3, 4. Jewba kimniey taiñ chum duamkülen, ¿chumngelu feypiafuiñ tüfa?\n3 Taiñ Chaw Jewba, fey taiñ doy küme yafültukukeetew (papeltunge 2 Korintio 1:3, 4). Iney no rume doy küme kimlay Jewba mu ñi chum duamkülen pu che. Feymu feypikünueiñmew: “Iñche tami yafültukukeetew” (Isaías 51:12; Salmo 119:50, 52, 76).\nJewba rume duamniey ti antü tañi wiñomongeltuafiel ñi pu nor piwkeyeetew\n4 Abraam, Isaak, Jakob, Moyse, ti longko ülmen David ka kakelu che Jewba ñi piwkeyefiel ka layngün (Números 12:6-8; Matew 22:31, 32; Hecho 13:22). Welu fey ka müten no, kafey Jewba langümüñmangey “ñi sakin Fotüm”, tañi rume piwkeyeniefiel (Matew 3:17). Feymu rakiduamfalngelay tunte ñi weda duamün Jewba, tañi Fotüm ñi weda langümngen mu (Juan 5:20; 10:17). Biblia feypi Jewba ñi rume duamnieel ti antü tañi wiñomongeltuafiel ñi pu nor piwkeyeetew (Job 14:14, 15). Feychi antü mew ayüwküleayngün ka kutranwelayayngün.\n5, 6. Jewba, ¿chumngechi yafültukukeeiñmew?\n5 Rüf maneluwafuiñ taiñ kelluaetew Jewba. Feymu eluwküleaiñ ñi llellipuafiel ka nütramkalelafiel tunte taiñ kutrantupiwkelen. Jewba kimniey taiñ chum duamkülen ka yafülduamkeeiñmew, ¡kimal tüfa müna newentukeeiñmew! Welu, ¿chumngechi yafültukukeeiñmew Jewba?\n6 Fillke dungu mu, kiñe tüfa fey tañi newen mu (Hecho 9:31). Jesus feypikünuy tañi Chaw ñi eluafiel tañi newen kom pu che ñi ngillatukeetew (Luka 11:13). Susi ka feypi: “Fentren rupa lukutunagiyu ka llellipufiyu ta Jewba tayu kelluaetew. Fey Ngünechen elueyumu tañi tüngün, tüfa rumel yafülmaeyumew tayu piwke ka rakiduam” (papeltunge Filipense 4:6, 7).\nJESUS KIMNIEY TAIÑ CHUM DUAMKÜLEN\n7, 8. ¿Chumngelu maneluwafuiñ taiñ yafüduamelaetew Jesus?\n7 Mülepalu Mapu mew, Jesus tañi feypin ka femün mew inayentufi tañi Chaw Jewba ñi küme femngen (Juan 5:19). Chaw Ngünechen werküeyew ta Mapu mew ñi yafültukuafiel pu kutrantupiwkelelu ka “kom tati pu weñangkülelu” (Isaías 61:1, 2; Luka 4:17-21). Jesus kimniefuy pu che ñi chum duamkülen ka küme piwke mu küpa kellufi, ka tati pu che ngüneduamfingün tüfa (Ebrew 2:17).\n8 Jesus wechengelu, ka layeluwi chi. Kidu tañi chaw Mapu mew, Jose pingefulu, lapelay chi petu wechengelu Jesus * (inaduamnge ti kimal dungu). Jesus rume piwkeyechefengefuy, feymu müna weñangkülefuy chi tüfachi dungu mu, ka doy weñangküleyew pefiel tañi pu che ñi kutrankawmeken, tüfa müna küdawngefuy chi Jesus mew.\n9. Lalu Lasaru, Jesus ¿chumngechi pengeli tañi kimfiel pu che ñi chum duamkülen?\n9 Amuldunguyawlu Jesus, pengeli ñi rüf kimfiel pu che ñi chum duamkülen. Lalu tañi sakin weni Lasaru, Jesus kimniefuy ñi wiñomongeltuafiel tañi weni. Welu pefiel mu ta Maria ka Marta ñi fente kutrankawkülen, kidu kutranpiwkeyefi engu, feymu ngümay (Juan 11:33-36).\n10. ¿Chumngelu maneluwküleafuiñ Jesus ñi kutrantupiwken taiñ weñangkün mu?\n10 Ngüneduamal Jesus ñi femel kuyfi mu, ¿chumngechi kelluafeiñmew? Biblia kimeltueiñmu Jesus ñi kaletukenon, feymu feypi: “Jesukristo ta wiya reke, fachantü ka rumel mu femngechi feleay” (Ebrew 13:8, TNM). Kafey kidu tañi duam mu iñchiñ nierpuafuiñ afnoachi mongen, feymu Biblia feypi “taiñ eluaetew ta mongen”. Ka femngechi, Jesus rupay kutrankawün mew, feymu pepikawküley “ñi kelluafiel kom ti pu che kintukaduamngelu” (Hecho 3:15; Ebrew 2:10, 18). Feley llemay, rüf maneluwküleafuiñ Jesus ñi kutrantupiwken taiñ weñangkün mu. Kidu kimniey taiñ weda rupan ka yafültukuaeiñmew “chem lelen mew rume duamtuliyiñ taiñ kellungeael” (papeltunge Ebrew 4:15, 16).\nYAFÜLTUKUNGEIÑ WIRIN CHILLKA MEW\n11. ¿Chem texto doy yafültukukeeymu?\n11 Kimnieel Jesus tunte ñi kutrantupiwken Lasaru ñi lan mu yafültukukeeiñmu, welu Biblia mew müley kakelu dungu taiñ yafültukuafetew. Tüfa afmatukelaeiñmew, kimnielu am iñchiñ “kom tati kuyfi wirintukuelchi dungu ta Wirin Chillka mew, wirintukungey iñchiñ taiñ kimeltungeael. Fey ta famngechi taiñ nieael maneluwün Ngünechen mew tati Wirin Chillka ñi duam” (Romanu 15:4). Feymu, rume weñangkülelmi ñi lan mu kiñe tami piwkeyenieelchi che, tüfakechi texto yafültukuafeymu:\n“Jewba fülmaniekefi kom pu weñangkülelu ñi piwke; ka montulkefi kom pu weda duamkülelu” (Salmo 34:18, 19).\n“Rume fentrelu iñche mew tañi fill rakiduamkülen, eymi newentuen ka yafüduamelen” (Salmo 94:19).\n“Fey iñchiñ taiñ Ñidol Jesucristo ka müten ka Ngünechen, iñchiñ taiñ Chaw, kisu ñi küme piwkeyechen mew piwkeyeeiñmew ka elueiñmew ti rumel yafüluwün ka kiñe küme maneluwün. Yafültukulelaeymünmew tamün piwke ka newen elunieaeymünmew” (2 Tesalonisense 2:16, 17) * (inaduamnge ti kimal dungu).\nTATI TRAWÜNCHE MÜNA YAFÜLTUKUAFEIÑMU\n12. ¿Chumngechi yafüduamelafuiñ ta kakelu che?\n12 Lale kiñe tami piwkeyenieelchi che, peafuymi yafüluwün tati trawünche mew (papeltunge 1 Tesalonisense 5:11). Feymu iñchiñ, ¿chumngechi newentuafuiñ ka yafüduamelafuiñ pu “weda duamkülechi piwke”? (Proverbios 17:22.) Longkontukuaiñ ñi mülen “kiñe antü ñi ñüküfküleal ka kiñe antü ñi dungual” (Eclesiastés 3:7). Inaduamafiyiñ ñi feypiel epu lamngen. Kiñe lantu domo, Dalene pingelu, feypi: “Pu weñangkülelu duamnieyngün ñi feypial tañi rakiduamkeel ka tañi chum duamkülen. Feymu müley taiñ allkütuafiel ñüküfkülen mu, tüfa tati doy küme dungu taiñ femafel”. Junia ñi lamngen langümuwi, fey kidu feypi: “Iñchiñ newe kimlayafuiñ tunte ñi weñangkülen kiñe che, welu yafüluwliyiñ taiñ kimal, tüfa falintufali tati”.\n13. ¿Chem akordayafiyiñ?\n13 Akordayafiyiñ tüfa: lale kiñe taiñ piwkeyenieelchi che, taiñ chum duamkülen ka chumngechi pengelkeiñ taiñ weñangkülen kakerumeafuy kakelu che mu. Kiñeke mu, müna küdawngeafuy feypial tunte taiñ weñangkülen. Feymu Biblia feypi: “Tati piwke kimniey tunte ñi weñangküduamkülen, ka iney no rume koneltulayafuy kidu ñi ayüwün mu” (Proverbios 14:10). Ka kiñeke mu, feypifuliyiñ rume taiñ chum duamkülen, tati pu che newe adümlayafuyngün taiñ küpa feypiel.\nFentren rupa mu, doy kümeafuy inayal tüfachi ngülam: “Inaye ngümakeaymün tati pu ngümakelu mew”\n14. ¿Chem femafuiñ ñi yafültukuafiel pu weñangkülelu?\n14 Küdawngeafuy kimal chem feypilelafiel pu weñangkülelu. Welu Biblia feypi: “Tati kimche ñi feypiel yafülduamelkey” (Proverbios 12:18). Ñi kimal chem feypial tañi yafültukuafiel, fentren peñi ka lamngen ngüneduamfingün ti papil Cuando muere un ser querido * (inaduamnge ti kimal dungu). Welu fentren rupa mu, doy kümeafuy inayal tüfachi ngülam: “Inaye ngümakeaymün tati pu ngümakelu mew” (Romanu 12:15). Kiñe lantu domo, Gaby pingelu, feypi: “Iñche tañi ngümaken mew pengelken tañi chum duamkülen. Feymu tañi pu weni ñi inaye ngümaken iñche mu, müna yafültukukeenew. Femngechi, feychi mew kidulelu trokiwkelan”.\n15. Küdawtulmi tami yafültukuafiel pu che tami feypin mu, ¿chem chumafuymi? (Inaduamnge ti wichulechi dungu “ Chem feypiafuiñ taiñ yafültukuafiel pu weñangkülelu”).\n15 Küdawtulmi tami yafültukuafiel pu che tami feypin mu, doy kümeafuy tami wirintukulelafiel kiñe texto Biblia mu ñi yafültukuaetew, wirintukuafuymi kiñe küme dungu ti la mew, kam kiñe küme rupan tami akordafiel kidu mew. Femafuymi tüfa kiñe tarjeta kam carta mu, kafey werkülelafuymi kiñe wirin dungu internet kam celular mew. Junia feypi: “Wirintukulelngekelu kiñe dungu tañi yafültukuaetew, kam mangeletew mu kiñe lamngen tayu mür rupaleal, feypilayafun tunte ñi kellukeetew tüfa. Feychi dungu pengelenew ñi mülen che ñi piwkeyeetew ka dapikeetew”.\n16. ¿Ka chem femafuymi ñi yafültukuafiel ta kakelu?\n16 Ngillatuafuiñ tati pu kutrankawkelu ñi duam mu, kam kiñentrür llellipuafuiñ. Müna küdawngeafuy femal tüfa, rakiduamafuymi chi: “Femli tüfa, ngümayan kam ngellu dunguan”. Welu kom piwke mu llellipulmi, müna yafültukuafuymi tati weñangkülelu. Dalene feypi: “Tañi llidmepaetew pu lamngen, kiñeke mu ramtulelkefiñ ta kiñe lamngen: ‘¿Llellipuafuymi?’. Fey ella konlu tañi llellipun, ngellu tripakey ñi dungun. Welu ñochikechi, doy küme dungurpukeyngün, ka ngillatukeyngün kom ñi piwke mu. Kidu engün tañi maneluwken Jewba mu, ñi piwkeyen ka chumngechi ñi dapikeetew, rume yafültukuñmaenew tañi mupiltun”.\nAMULEPE TAIÑ YAFÜLTUKUCHEKEN\n17-19. ¿Chumngelu fentekünulayaiñ taiñ yafültukukefiel taiñ pu peñi ka lamngen?\n17 Kakerumey taiñ femngen, feymu kimlayafuiñ tunteñma mu kiñe che weñangküleafuy ñi lan mu tañi piwkeyenieelchi che. Ellaka mew, tati ngen la ñi pu che ka weni llidmepaeyew. Welu rupalu ta antü, amutuy ta che, ka ti ngen la petu duamniey ñi yafültukungeal, petu weñangkülelu am. Feymu müley taiñ eluwküleal ñi kelluafiel. Biblia feypi: “Kiñe rüfngechi weni rumel piwkeyechekey, ka kiñe peñi reke feley ñi mülen mu weñangkün” (Proverbios 17:17). Feley llemay, tati weñangkülelu petu duamniele taiñ kellu, iñchiñ eluwküleaiñ taiñ yafültukuafiel (papeltunge 1 Tesalonisense 3:7).\n18 Kiñe che fillke dungu mew wiño weñangkürumeafuy. Kiñe ülkantun, foto, kam kiñe nümün rakiduamelafeyew tañi lachi che mu, ka femngechi rume weñangkülafeyew kiñe dungu ñi femel, allkütuel, kiñe küyen kam fülkülele ñi akordangeal ti antü ñi niewün kam ti antü ñi lan. Lale kiñe che ñi afkadi, müna küdawtuafuy ti wünen rupa ñi kidu amual kiñe fütra trawün mew kam ti Trawün Jesus tañi lan ñi akordangeal. Kiñe lantu peñi feypi: “Kidulewetulu iñche, rakiduamün ñi rume weñangkülaetew tañi akordayal ti antü niewlu tañi afkadi engu. Küdawngefuy llemay feychi antü. Welu fentren peñi ka lamngen adkünuyngün kiñe trawün tañi sakinke weni mu, femngechi ñi kidulenoal feychi antü mu”.\n19 Rakiduamtukuaymi tüfa, ngelay taiñ yafültukuafiel pu weñangkülelu kiñeke sakinke antü müten. Junia feypi: “Müna kelluenew tañi yafültukungen ka llidmengen fülkülenolu rume kiñe sakin antü ñi akordangeal. Iñche rume falintukefiñ feychi rupan, ka müna yafültukuenew”. Feymu, kellunofiliyiñ rume tati weñangkülelu ñi kutrantupiwkewenoal, fillke dungu femafuiñ ñi yafültukuafiel (1 Juan 3:18). Gaby feypi: “Müna mañumkülen ta Jewba mu, pu longkolelu am piwkeyen mu kelluenew, ka kidukünukelaenew rupalu küdawngechi dungu mu. Kidu engün tañi kellun mew, iñche trokifiñ ta Chaw Jewba tañi pangkoetew reke kom tañi wedake dungu mew”.\n20. Jewba ñi femal küpalechi antü mew, ¿chumngelu yafültukukeeiñmew?\n20 Chaw Jewba, taiñ yafültukukeetew, wiñomongeltufile pu layelu, ti lan dungu weñangkülwelayaeiñmew, ¡kimnieel tüfa müna yafültukukeeiñmew! (Juan 5:28, 29.) Biblia feypikünuy: “Tati Ñidol Ngünechen Jewba lümüafi [apümkayafi] tati lan dungu, ka liftuñmayafi engün tañi külleñu ñi ange mew” (Isaías 25:8). Akule feychi antü, duamfalngelayay ñi ‘inaye ngümayal tati pu ngümakelu mew’. Welu may, kom pu che mülealu Mapu mew ‘inaye ayüwkeayngün tati ayüwkülelu mew’ (Romanu 12:15).\n^ parr. 3 Tüfachi chillkatun mu ka kom ti küpayelelu, ülkantuaiñ ti lifru Ayüwün mu ülkantulelafiyiñ ta Jewba.\n^ parr. 8 Biblia feypi Jose ñi mongelefel Jesus 12 tripantu niefulu. Welu Jesus femlu tañi wünen afmatun dungu ñi pulkukünuafiel ti ko, üytungelay ta Jose ka dew rupalu tüfa feypingelay chem no rume kidu mu. Tüfa rakiduameleiñmew Jose ñi dew lawyen. Ka femngechi Jesus külafantukungelu ti orkon mamüll mu, feypifi tati apostol Juan ñi dapiafiel ta Maria, Jesus tañi ñuke, welu mongelefule Jose feychi antü mu, Jesus feypilayafuy tüfa (Juan 19:26, 27).\n^ parr. 11 Tüfachi kakelu texto ka yafültukukefingün ta kakelu che: Salmo 20:1, 2; 31:7; 38:8, 9, 15; 55:22; 121:1, 2; Isaías 57:15; 66:13; 2 Korintio 4:7, ka 1 Pedro 5:7.\n^ parr. 14 Kafey inaduamnge ti trokiñ “Jesús supo consolar a sus amigos” mülelu La Atalaya 1 noviembre 2010 mu.\nChem feypiafuiñ taiñ yafültukuafiel pu weñangkülelu\nTüfachi trokiñ mu, pengelngey kiñeke yafüluwün dungu ñi wirintukulelfiel kiñeke che tañi pu weni weñangkülelu ñi lan mu tañi piwkeyenieelchi che:\n“Kimlaiñ chem taiñ pial. Welu küpa feypiwayiñ: ‘Rume piwkeyewiyiñ’. Küme kimlayafuiñ tami chum duamkülen, welu Jewba keta kimniey, feymu yafültukunieaeymu tati. Ngillatumekeiñ eymi tami duam mu, feymu pewmangen doy yafüluwküleaymi”.\n“Jewba yafüduamelaeymu tami weda rupan mew”.\n“Jewba rakiduamtukunieafi eymi tami afkadi yem, kidu ngoymalayafi tañi chumngen, doy may wiñomongeltuafi chumngechi tami akordaniefiel. Longkontukual tüfa yafültukuaeymu”.\n“Müna yafültukukeeiñmew kimal taiñ wiñopetuafiel tami ñuke ti küme mülewe mu, ka feychi mu wiño chaftulayafi ti kiñelewechi kayñe, tati lan dungu. Welu petu ñi akunon feychi antü, rakiduamtukunieaiñ kidu ñi femün ñi poyeafiel ta Jewba”.\n“Rüf feypilayafuiñ tunte taiñ weñangkülen ñi lan mu kiñe taiñ piwkeyenieelchi che. Welu Jewba wiñomongeltufile, ka femngechi rüf feypilayafuiñ tunte taiñ ayüwküleal”.\nWirin dungu Chumngechi entual fillke papel TI WERKEN (ÑI CHILLKATUNGEAL) Julio 2017\nAudio Chumngechi entual audio TI WERKEN (ÑI CHILLKATUNGEAL) Julio 2017


Ngünechen ñi Küme Dungu Marku 12\n(Matew 21.33-46; Luka 20.9-19)\n1 Jesus eluwi tañi dunguaetew engün kiñe adkünu dungu mew, fey feypi: “Kiñe wentru anümi fentren ofad ka malalmakünufi. Dewmay ta kiñe kütrüwe nentuam ñi pulku ka dewmay kiñe alü pürachi wenu ruka tañi kom puwkintunieam tañi ofadentu. Feymew amediakünulelfi ñi ofadentu kiñeke ti pu küdawkelu, fey kisu eluwi ñi amuael kañpüle. 2 Fey puwlu ti antü ñi kosechangeael ti fün ofad, werküy kiñe tañi kona ñi llowpayael ti pu küdawkelu mew ñi koneltuleelchi kosecha. 3 Welu ta kisu engün nüfi ñi wülelkayafiel ka wemütufi fey ñi elunofiel chem no rume. 4 Feymew tati ngenngelu werküy ka kiñe kona, welu ta tüfa wedokañmangey tañi longko ka fill wesaka pingey. 5 Feymew ka wiñome werküy ka kiñe kona, fey tüfa ta langümngey. Feymew ka werküy fentren kakelu pu kona, fey kiñeke ta wülelkafi engün, fey kakelu kay langümfi engün.\n6 “Fey kiñelewey ñi werküael: kisu tañi fotüm tañi rume sakinieel. Inangechi mew werküfi ta kisu, rakiduamkülen: ‘Fey ñi kakünu rakiduamnon rume, yamüñmayaenew engün ñi fotüm tati’ pirkey.\n7 “Welu tati pu küdawfe welukonkechi feypiwi engün: ‘Fey tüfa lle tati ngenngetualu ti ofadentu mew. Langümfiyiñ, fey iñchiñngetuay taiñ küdawpeyümchi ofadentu.’ 8 Fey ta famngechi nüfi ka langümfi engün, fey ütrüfentufi engün tati la wekuntu ti ofadentu mew.\n9 “¿Fey chumalu trokiniefimün kay tati ngenngelu ti ofadentu mew? Fey küpayay ka langümpayafi tüfeychi pu küdawfe, ka elutuafi ñi ofadentu ta kakelu pu küdawfe.\n10 “¿Kimlaymün am ñi chem pilen tati Wirin Chillka? Feypiley:\n‘Tati pu dewmarukakelu ñi illamelchi kura, dullin kurangetuy.\n11 Fey tüfa ta Ñidol tañi femkünuel, fey rume afmatuleiñ.’* Salmo 118.22-23. ”\n12 Feymew ayüfuy engün ñi püresuafiel ta Jesus, ngüneduamlu engün am kisu engün tañi nütramelngen ta tüfachi adkünu dungu. Welu llükaniefilu engün am tati pu che, elkünutufi ka amutuy engün.\n(Matew 22.15-22; Luka 20.20-26)\n13 Werkülelngey ta Jesus kiñeke tati pu farisew ka Erode tañi kelluntukunieetewchi pu che, femngechi tañi kintukaduamafiel engün ñi dungun mew ta Jesus femngechi ñi pepi dalluntukuafiel engün. 14 Fey tüfa engün wütufi ta Jesus tañi feypimeafiel:\n—Kimeltufe, kimnieiñ eymi tami feypiken ta rüf dungu. Chem dungu mew rume eluwkelaymi tami ngünenkangeael, ka kañmaniekelafimi ta che ineyngefule rume. Eymi ta kimeltukeymi rüf dungu mew chumngechi mongen ñi nieael ta che, Ngünechen tañi ayükeel. ¿Kümey am taiñ kulliafiel impuestu tati Roma tuwchi emperador, kam kümelay? ¿Feley kam felelay taiñ kulliael?\n15 Welu Jesus am kimnieetew engün tañi koyla ngünen ñi nien engün, feypieyew:\n—¿Chem mew anta femngechi ngünenkadungumupen? Küpalelmuchi ta kiñe moneda, tañi peafiel.\n16 Fey yelelngey, fey Jesus ta feypieyew engün:\n—¿Iney am tañi adentun ta tüfa ka ti üy wirikonkülelu ta tüfa mew?\n—Ti emperador tati.\n17 Feymew Jesus ta feypieyew engün:\n—Fey eluafimün tati emperador ñi koneltuleel tati emperador, fey ka femngechi eluafimün Ngünechen ñi koneltuleel ta Ngünechen.\nFemngechi ñi llowdunguel mew ta Jesus, rumeñma afmatulewey engün.\nTi ramtun ta wiñomongetun dungu mew\n(Matew 22.23-33; Luka 20.27-40)\n18 Feymew amuy engün ñi pemeafiel ta Jesus kiñeke pu sadusew.† sadusew: kiñe pichi trokiñ judiuche, epe kom saserdotengey engün, fey doy falintukefilu tati wünelechi kechu lifru mülelu Kuyfi Chillka mew. Fey tüfa engün ta feypikey ñi wiñomongetukenon ti pu la, feymew ta ramtufi engün fey tüfachi dungu:\n19 —Kimeltufe, Moyse ta eleleiñmew ta tüfachi wirin dungu fey kiñe kurengechi wentru ta lale ka nienole fotüm ñi kure mew, fey tati lachi wentru ñi peñi feley ñi kureyetuafiel ñi lantuchi fillka, femngechi ñi fotümeltuafiel tañi dew lachi peñi.‡ Deuteronomio 25.5. 20 Feymew may, mülekerkey kiñe rupa regle peñiwen, fey ti wünen kurengerkey, welu larkey, fey ñi elnon kiñe fotüm no rume. 21 Feymew ti inan wentru kureyetufi ti lantuchi domo, welu kisu ka femngechi lay fey ñi elnon fotüm. Ka femngechi femi tati epu mew inanngelu, 22 fey kom tati regle peñiwen femngechi femi, welu kiñe no rume elkünulay engün ta fotüm ñawe no rume. Feymew ka larpuy tati domo. 23 Fey, mülele wiñomongetun, feychi mongeletule engün,§ Kiñeke kuyfi wirin mew ngelay: “feychi mongeletule engün”. ¿chuchi am kiñeke ti regle wentru ti domo ñi fütangetuay, kom ti regle wentru am kureyefetew ta kisu? 24 Fey Jesus ta llowdungueyew engün:\n—Eymün ta welulkawküleymün, küme adümnofilu am eymün tati Wirin Chillka Ngünechen tañi pepiluwün no rume. 25 Feychi tati pu la wiñomongetule, tati pu wentru ka ti pu domo ngewetulayay ñi kureyewael. Tati pu werken püllü müleyelu wenu mapu, fey engün reke feletuay. 26 Fey tañi wiñomongetuken tati pu la, ¿tukulpakelafimün am eymün Ngünechen tañi dungufiel ta Moyse tati üykülechi sarsa ti kütral mew? Fey Ngünechen feypifi ta Moyse: ‘Iñche ta Abraam, Isaak ka Jakob ñi Ngünechen’.* Exodo 3.6 27 ¡Fey Ngünechen ta lalechi pu che ñi Ngünechen no, welu may tati pu mongelelu ñi Ngünechen! Fey eymün ta rume welulkawküleymün.\n(Matew 22.34-40; Luka 10.25-28)\n28 Fey allkülu engün ñi fente küme wiñoldunguletew ta Jesus, kiñe tati kimeltukelu Moyse ñi ley dungu allküñmaetew ñi üyawtudungumeken, fülkonpay ta kisu mew, fey ramtufi ta Jesus:\n—¿Chuchi am tati doy küme fütra werkün dungu kom ti kakelu werkün dungu mew?\n29 Feymew Jesus ta llowdungueyew:\n—Tati doy küme werkün dungu kom mew fey tüfa tati: ‘Allkünge, Israel: iñchiñ taiñ Ñidol Ngünechen kiñeley. 30 Piwkeyefinge ta Ñidol Ngünechen kom tami piwke mew, kom tami rakiduam mew, ka kom tami kimün mew ka kom tami newen mew.’† Deuteronomio 6.4-5. 31 Ka tüfa tati inalelu: ‘Piwkeyefinge tami chafche eymi chumngechi kisutu piwkeyewimi.’‡ Levitiko 19.18. Kiñe werkün dungu no rume ngelay ta doy kümelu tüfachi epu werkün dungu mew.\n32 Fey ti kimeltukelu Moyse ñi ley dungu feypieyew:\n—Rume kümey tati, kimeltufe. Rüfngey tami piel: Kiñeley müten ta Ngünechen, ka ngelay kangelu kisu müten. 33 Ñi piwkeyengeael ta Ngünechen kom piwke mew, kom kimün mew ka kom newen mew, ka ñi piwkeyengeael ta chafche chumngechi piwkeyewkeyiñ kisutu taiñ chengen, fey doy faliy kom chalintukukeel mew ka kom tati lüpümkeelchi ilo kulliñ ta ngillatuwe mew.§ Deuteronomio 6.4-5; Deuteronomio 4.35; Levitiko 19.18.\n34 Fey allkülu ta Jesus ti kimeltukelu ta Moyse ñi ley dungu ñi llowdungun rume küme rakiduam mew, Jesus feypifi ti wentru:\n—Pülleleymi reke Ngünechen tañi longko ülmenngen mew.\nFey iney no rume ta doy ramtuwelaeyew chem dungu no rume.\nIney ñi tuwünngen tati Cristo\n(Matew 22.41-46; Luka 20.41-44)\n35 Jesus mekerkey ñi kimeltun ta ngillatuwe ruka mew, fey ramtuy:\n—¿Chem mew am feypikey tati pu kimeltukelu Moyse ñi ley dungu ti Cristo David ñi tuwünngen? 36 David, kellunieetew ti Lif Küme Püllü, feypi:\n‘Tati Ñidol feypifi iñche tañi Ñidol:\nfey iñche eluaeyu tami wewafiel kom tami pu kayñe ka tami longkoletuael kisu engün mew.’* Salmo 110.1 LXX.\n37 Fey David ‘iñche ñi Ñidol’ pieyew, ¿fey chem mew am tati Cristo David ñi tuwünngey?\nFey rume fentren che, allkülu ñi feypin ta Jesus, “rume küme pi tati” pi engün.\nJesus dalluntukufi tati pu kimeltukelu Moyse ñi ley dungu\n(Matew 23.1-36; Luka 20.45-47)\n38 Jesus feypikey tañi kimeltun mew: “Kuñiwtuwmün tati pu kimeltukelu Moyse ñi ley dungu mew. Ayükey engün tañi nieael chiñayngechi takuwün ka ñi chalingeael engün rume yamün mew ta pülasa mew. 39 Kintukey engün ti doy kümeke wangku ta sinagoga mew ka iyayüm engün, dullikey doy dullilechi wangku. 40 Ka müntuñmakefi engün ñi ruka tati pu lantu domo, ka tañi nor mongen wentru ñi pingeael engün, fütra ngillatukawkey. Kisu engün ta doy fütra kutrankangeay kakelu pu che mew.”\nÑi ofrenda ti pofre lantu domo\n41 Kiñe rupa anüley ta Jesus ti ofrenda ñi elngekemum ñi fül püle, adkintuniey chumngechi ñi tukumeken pülata ti pu che ti pichi kakon mew. Fentren pu riku tukumekey engün fentren pülata. 42 Feymew akuy ta kiñe pofre lantu domo, fey tukupay ti pichi kakon mew chew ñi elngekemum pülata epu pichike kofre moneda, rume pichin falilu.\n43 Feymew Jesus mütrümfi tañi pu disipulu, fey feypifi:\n—Rüf dungu feypiwayiñ fey tüfachi pofre lantu domo doy alün tukupay kom ti kakelu pu che mew chew ñi tukungekemum ta pülata. 44 Fey kom kakelu wülkey engün tañi sofrantunieelchi pülata, welu ti domo, pofrengefuy rume, wüli kom ñi niefel tañi mongeluwam.\n*12:11 Salmo 118.22-23.\n†12:18 sadusew: kiñe pichi trokiñ judiuche, epe kom saserdotengey engün, fey doy falintukefilu tati wünelechi kechu lifru mülelu Kuyfi Chillka mew.\n‡12:19 Deuteronomio 25.5.\n§12:23 Kiñeke kuyfi wirin mew ngelay: “feychi mongeletule engün”.\n*12:26 Exodo 3.6\n†12:30 Deuteronomio 6.4-5.\n‡12:31 Levitiko 19.18.\n§12:33 Deuteronomio 6.4-5; Deuteronomio 4.35; Levitiko 19.18.\n*12:36 Salmo 110.1 LXX.


RED EIB Chile.: Pu Anünmapuche ñi piel ñuke kewon antü mu\nPu Anünmapuche ñi piel ñuke kewon antü mu\nMAPUDUNGUAEN, IÑCHE KA MAPUCHENGEN\nFillpüle mapu, kom tripantü mu kawintukey pu che ñi ÑUKE KEWON mu, febrero 21 konchi antü. Iñchiñ ka koniyiñ tüfachi dungun mu, nentuel taiñ Epuchi Fütrake Kewon Trawun rupal chi noviembre küyen, elkünuyiñ tüfachi dungu, feymew tripaletuy Chile mapu mu, Bolivia ka Puelmapu mu, feymu ka müley taiñ feypial tüfa:\nInchingetuy kamapu wechekeche ñi weychan Abul Barkat em, Rafiquddin Ahmed em ka Shafiur Rahman em, tüfayengün layngün petu ingkatumeken ñi kewon, febrero küyen mu, 21, 1952 (kiñe warangka, aylla pataka kechu mari epu tripantu puwün); ingkameken Bangla dungun ñi oficial dungungeal Pakistan mapu mu, tralkatungelu layngün karüke chumpiru ñi mekel. Welu tüfachi weychan keyufi pu che nietual Bangladesh nación. Feymu UNESCO 1999 tripantü mu, üytufi tüfachi antü NUKE KONWON antüngetuam, fewla kom pu che, kom mapu mu tukulpameketuiñ tüfachi antü.\nÑUKE KEWON mu ta chengetukey che, ütrüftukungele iñchiñ taiñ ütruftungetun tayiñ chetrokingenon. Iñ kewon mew ta rakiduwamkeiñ, lelikeiñ taiñ azmapu, wewpitukeiñ, nentukeiñ tayin azmongen. Tüfachi Chile mapu mu müley fill ÑUKE KEWON, müley tichi AYMARA, RAPA NUI, LICAN ANTAY, QUECHUA, KAWESCAR, YAGAN, SELKNAM ka iñ MAPUZUGUN filke üytun mu. Kom tüfachi ÑUKE KOWON wünelefuy wingka kewon mu, petu ñi akunon mu pu español, ka doykefuy kake mapu mu, tawantinsuyu, koyawsuyu, Puelmapu mu, fewla Perú, Bolivia, pingetuy.\nMülenmu tayiñ dungun mangelpefiñ kom pu che, tayiñ misawal ingkatuam mapudungun, allkütungetuam taiñ dungun fillpüle, wüñoweftual taiñ kewon, doy müntunmagelayaiñ, eluwlayaiñ pu che, doyngelayay katripache ñi kewon iñchiñ mu. Kimeltuaiñ epurumekewon, ka epurume kimün; ka akule tichi censu mapudunguken piaymi. Faliwtuayiñ pu che ñi kisungünewün, ñi pepiluwam chumiechi ñi ingkayal ñi mapuzungun. Ka müley ñi piwkentukual ñi dungun lof mu, trawun mu, ka ñi ingkayafiel küdaw mew, waria mew, radio mew, fill püle.\nTrawutuaiñ taiñ yafuluwam in kewon mu, chewngele rume, müley tamün norümam chumiechi taiñ kudawal faliwtungetuam iñ ñuke dungun. Müley tami feypial -kimeltungetuay ñuke kewon pu puchikeche chillkatuwe ruka mu, feypipuaymi Ministerio de Educacion mu; ka nentuaymi trawun chew nütramkayam pu füchakeche, kom pu che; ka wuñotual tayiñ mapuche tukutun, tayiñ purun, iñ iyael, ülkantual, wewpitual, koyawtual, epewtual, kom kimün entual kewon mu.\nTüfachi antü wüñoweftuay taiñ mapudungun, wüñoweftuay taiñ azmongen, ka iñ normongen, feymu müley taiñ fütra kawintual pu lamngen.\nTañi mülen mu, tañi mülekefel mu, ka ñi mületual kake tripantü tayiñ mapudungun, tüfachi mapu mu, yewekelayaiñ chumkawnurume taiñ dungun, taiñ admongen. Tüfa ta ülmen kimünngey, külfunke lonkgo mew ta mületuay, wilüfküleay iñ rakiduam mu, iñ mongen mu, ka taiñ weychan mu.\nINGKAYAIÑ TAIÑ MAPU KA INGAKAYIÑ TAIÑ MAPUDUNGUN RUMEL!!!\nPublicado por Red EIB Chile en 3:45:00 p.m.\nEtiquetas: 21 de febrero\nÑuke Kewon Antü PUERTO MONTT\nDía de la Lengua Materna en San Pedro de Atacama\nDía de la Lengua Materna en Osorno\nDIA INTERNACIONAL DE LA LENGUA MATERNA EN CHILE


Ngünechen ñi Küme Dungu Marku 9\n1 Jesus ka femngechi feypi:\n—Rüf dungu feypiwayiñ kiñeke tati müleyelu fey tüfa mew lalayay engün pefile wüla ta Ngünechen tañi longko ülmenngen ñi pewfaluwael fentren pepiluwün mew.\nJesus kangerumetuy ñi felen\n(Matew 17.1-13; Luka 9.28-36)\n2 Fey rupalu kayu antü, Jesus amuy ta kiñe alü pürachi fütra wingkul mew. “Amuiñ” pifi ta Pedro, Santiaw, ka Juan müten. Tiye mew kisu engün tañi adkiñ mew, kangewerumetuy ñi felen ta Jesus. 3 Tañi takuwün ta wilüfütuy ka doy fülangtuy iney rume ta fente lingarkünulayafuy tunte küme küchakayafuy rume. 4 Fey ti küla disipulu pefi engün ta Elia ka Moyse, nütramkamekelu ta Jesus engün. 5 Feymew Pedro feypifi ta Jesus:\n—Kimeltufe, ¡müna kümey taiñ mülepan! Dewmayaiñ ta küla pichike ruka: kiñe eymingealu, Moysengealu ka kiñe Eliangealu.\n6 Tati pu disipulu rume llükalelu engün am, fey Pedro kimlay tañi chem piael.\n7 Feychi lelen mew, kiñe tromü nagpay fey munulpaeyew kiñe llawfeñ reke. Feytichi pu tromü mew allküngey kiñe dungun, feypilu: “¡Fey tüfa ta iñche ñi sakin Fotüm: allkütuñmafimün ta kisu müten ñi dungun!”\n8 Feychi lelen mew müten, adkintulu engün ta wall püle, Elia Moyse engu pengewetulay. Jesus kisulewetuy.\n9 Fey nagkülepatulu engün tati wingkul mew, Jesus feypifi ñi küla disipulu ñi nütramelnoafiel iney no rume tañi peel engün, wiñomongetule wüla ti Wentrukünuwpalu. 10 Feymew kisu engün müten piwkentukuniefi tüfachi dungu, tunte welukonke ramtuwkefuyngün rume ñi chem pifel tati wiñomongetun dungu.\n11 Ramtufi engün ta Jesus:\n—¿Chem mew am feypikey tati pu kimeltukelu ta Moyse ñi ley dungu Elia tañi wüne küpayael?\n12 Fey Jesus ta llowdungueyew:\n—Rüfngey ta Elia ñi wüne küpayael, ka kisu ñi küme eltuael kom dungu. ¿Fey chem mew am feypiley tati Wirin Chillka ñi kutrankawael tati Wentrukünuwpalu ka tañi illamngeael? 13 Welu iñche ta feypiwayiñ Elia ta dew küpay, fey ti pu judiu fill wesa femfi engün kom tañi ayüel chumngechi ñi feypilen ta Wirin Chillka Elia ñi rupan tüfeychi wesake dungu mew.\nJesus tremolfi ta kiñe pichiwentru konweküfülelu\n(Matew 17.14-20; Luka 9.37-43a)\n14 Fey wiñotulu engün chew tañi mülemum ti kakelu pu disipulu, peputufi engün ñi rangiñmanieetew ta fentren pu che, ka kiñekentu tati pu kimeltukelu Moyse ñi ley dungu ñi notukadungumekeetew engün. 15 Pengelu ta Jesus, kom lef amuy engün tañi chalimeafiel rume afmatulen mew.\n16 Fey Jesus ramtufi ti pu che:\n—¿Chem dungu mew anta notukadunguwmekewimün ta tüfachi pu wentru eymün?\n17 Kiñe tati mülelu feymew llowdungueyew:\n—Kimeltufe, tüfa ta küpalelpeeyu iñche tañi fotüm, kontunieeyew ta kiñe weküfü fey ta ketrolnieeyew. 18 Chuchi mew rume müleyüm, nükeeyew tati weküfü. Trananagümkeeyew ta pülli mew ka trorfan entupakey kowün tañi wün mew. Kütrürülkey ñi foro, fey mütrengkülewekey. Tami pu disipulu feypipefuiñ engün tañi wemünentulelafiel tati weküfü, welu pepi wemünentulafi engün.\n19 Fey Jesus ta llowdunguy:\n—¡Mupiltunngenochi pu che! ¿Tunteñma anta mülerkean ta iñche eymün mew? ¿Tuntepu mew wüla anta tüngkülewerkean ta iñche? Küpalfimün faw püle tati pichiwentru.\n20 Feymew yengey tati pichiwentru Jesus mew. Welu tati weküfü, pefilu ta Jesus, lalatulfi ti pichiwentru, fey ka tranapuwi pülli mew. Imülkawi, ka trorfan entupay kowün tañi wün mew.\n21 Fey Jesus ramtufi tati ngen fotüm:\n—¿Tunteñma am dewma tañi femken tüfa famngechi?\nFey ti ngen fotüm llowdungueyew:\n—Pichichengelu ñi femrumen. 22 Fentren rupachi ta feychi weküfü tranapuwülkeeyew ta kütral mew ka ko mew tañi langümaetew. Feymew, pepilfulmi eymi, kutranduamyemuiñ ta iñchiñ ka kellumuiñ.\n23 Fey Jesus ta feypifi ti ngen fotüm:\n—¿Chumngechi am pepilfulmi pimi? ¡Kom pepilfali tati feyentulu mew!\n24 Feymew tati pichiwentru ñi chaw wirari:\n—Iñche ta feyentun. ¡Kelluen tañi doy feyentuael!\n25 Fey Jesus ngüneduamlu tañi trawüluwmeken ta rume fentren pu che, wemünentufi tati weküfü, feypilen mew:\n—Ketrongechi weküfü ka pilungelu, iñche ta werküaeyu tami tripatuael ta tüfachi pichiwentru mew ka tami wiñokonmeketunoael ta kisu mew.\n26 Feymew ti weküfü wirari, ka kiñe rupachi lalatulfi tati pichiwentru. Feymew müten tripatuy ta kisu mew. La reke femkünufi, fey rume fentren che ta feypiyey “dew lay tati” pi engün.\n27 Welu ta Jesus, nükünufi ta kuwü mew, witrañpüramfi, fey tati pichiwentru witrapüratuy.\n28 Feymew müten ta Jesus konpuy ta kiñe ruka mew, fey tañi pu disipulu wichu kafkü dungun mew ramtueyew:\n—¿Chem mew anta iñchiñ pepi wemünentulafiyiñ ta tüfeychi weküfü?\n29 Fey Jesus ta llowdungufi ñi pu disipulu:\n—Fey tüfa famngechi weküfü pepi wemünentungeafuy re ngillatun ka ayuno* Kiñeke kuyfi wirin mew ngelay: “ka ayuno”. mew müten.\nJesus kimeli epu rupachi dewma ñi langümngeael\n(Matew 17.22-23; Luka 9.43b-45)\n30 Fey tripatulu tiye mew, rumerpuy engün ta Galilea, welu Jesus pilay iney no rume tañi kimael, 31 kimeltumekefilu am tañi pu disipulu. Ka feypimekefi: “Tati Wentrukünuwpalu chalintukungeay tüfachi mapu mew mülechi pu che mew ka langümngeay. Welu küla antüalu mew wiñomongetuay.”\n32 Kisu engün kimürkelay chem dungu ñi feypimeken ta kisu, ka llükalerkey engün tañi ramtuafiel.\n¿Iney am tati wünenkülealu?\n(Matew 18.1-5; Luka 9.46-48)\n33 Fey puwi engün ta Kapernaum waria mew. Dew mülepulu ta ruka mew engün, Jesus ta ramtufi tañi pu disipulu:\n—¿Chem dungu mew am notukawkülen küpalepeymün ta rüpü mew?\n34 Welu chem pilay rume engün, kisu engün am notukawlu ta rüpü mew iney müngell tañi longkoleael kisu engün mew. 35 Feymew ta Jesus anükünuwi, mütrümfi tati mari epu disipulu, fey feypifi:\n—Iney rume ayüle tañi longkoleael, feley tañi doy ñom piwkengeael kom kakelu mew, ka ñi eluwküleael ñi poyeafiel ta itrokom che.\n36 Feymew müten witrakünufi kiñe pichiwentru kisu engün ñi rangiñ mew, fey nükünufi ñi kuwü mew ka feypi:\n37 —Iney rume llowfile kiñe pichiche tüfa reke iñche tañi üy mew, iñche ta llowaenew. Ka tati llowetew ta iñche, iñche müten ta llowlayaenew, welu may ka femngechi llowafi iñche tañi werküetew.\nTaiñ üyawtunienoetew, fey ta iñchiñ taiñ ingkanieetew\n38 Juan ta feypieyew:\n—Kimeltufe, pefiyiñ ta kiñe che wemünentuweküfükelu eymi tami üy mew, fey miyawkenolu am iñchiñ mew, feymew katrütufiyiñ.\n39 Feymew Jesus ta llowdungufi ñi pu disipulu:\n—Katrütukefilmün. Iney rume pengel-le kiñe afmatufal pepiluwün iñche tañi üy mew, wesa dunguyetulayafenew. 40 Taiñ kayñetukenoetew ta iñchiñ, fey ta ingkanieeiñmew. 41 Iney rume eluelmünmew ta eymün kiñe fasu kongeafuy rume tamün inaniefiel mew ta Cristo, rüf dungu feypiwayiñ fey tüfa füreneaeyew ta Ngünechen.\nÑi kuñiwünngen konael yafkan mew\n(Matew 18.6-9; Luka 17.1-2)\n42 “Ka femngechi iney rume yafkangen tukufile kiñeke tüfachi we feyentulelu ta iñche mew, doy kümeafuy trapeltukukünulelngele ñi pel mew kiñe fütra kura, fey tañi ütrüftukungeael ta lafken mew.\n43 “Tami kuwü ta yafkan mew tukukeelmew, katrünentufinge. Doy kümeay tami nieael kiñe kuwü müten tami konpuael ta rumel mongen mew, welu fey tami nien epu kuwü, mi amuael ta kütral mapu mew, chew chongkelay tati kütral, 44 chew ñi lakenomum ta piru ka ñi chongkenomum ta kütral.† Kiñeke kuyfi wirin mew ngelay ta versu 44.\n45 “Fey tami namun yafkan mew yekeelmew, katrünentufinge. Doy kümeay tami nieael kiñe namun müten tami konpuael ta rumel mongen mew, welu fey tami nien epu namun tami ütrüftukungeael ta kütral mapu mew. 46 Chew ñi lakenomum ta piru ka ñi chongkenomum ta kütral.‡ Kiñeke kuyfi wirin mew ngelay ta versu 46.\n47 “Fey tami nge yafkan mew tukukeelmew, entufinge eymi mew. Doy kümeay tami nien kiñe nge müten tami konpuael Ngünechen tañi ülmen mülewe mew, welu fey tami nien epu nge mi ütrüftukungeael ta kütral mapu mew\n48 ‘chew ñi lakenomum ta piru\nka ñi chongkenomum ta kütral.’\n49 Kom ta alimkangealu am ta kütral mew. Ka kom chalintukuelchi ilo chadiñmangeay.§ Kiñeke kuyfi wirin mew feypiley: “Ka kom chalintukuelchi ilo chadiñmangeay”.\n50 “Chadi ta kümey, welu kotrüwetunole, ¿chumngechi am pepi wiñome kotrütuafuy ta chadi? Eymün chadi reke felemün ka tüng mongen niemün welukonkechi eymün mew.”\n*9:29 Kiñeke kuyfi wirin mew ngelay: “ka ayuno”.\n†9:44 Kiñeke kuyfi wirin mew ngelay ta versu 44.\n‡9:46 Kiñeke kuyfi wirin mew ngelay ta versu 46.\n§9:49 Kiñeke kuyfi wirin mew feypiley: “Ka kom chalintukuelchi ilo chadiñmangeay”.


Kiñe kuyfi metawe mu pengey kiñe üy tripalu Biblia mu\nSakiafiyiñ pu felelu ñi yamngeal\nMupiltulenge, fey küme dulliaymi\nPoyefinge ta Jewba kom piwke mu\n¿Küme ngüneduamaymi chem tami kimeltuetew kuyfike nütram?\nPU CHE ÑI MONGEN Kümelkaenew ñi weniyekefiel pu kimche\nTi Werken (ñi chillkatungeal) | Marzo 2017\nPAPELTUAFUYMI acholi aucano batak (simalungun) batako karo batako toba baulé biak bislama cakchiquel occidental camboyano chin haka chokue chol chopi chuabo criollo de las seychelles criollo mauriciano dehu español francés garífuna groenlandés hmong (blanco) inglés italiano javanés kayin sgaw kazajo kikongo kimbundu kisi krío lao lhukonzo lomue macua maltés mam mapudungun mazateco de Huautla mixe mizo navajo ngäbere (o guaymí) nias niueano nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla portugués quechua ancashino quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore rutoro saramacano sena sundanés tahitiano tlapaneco tojolabal totonaco tseltal uigur (alfabeto cirílico) umbundú urdu uruund wallisiano wayuunaiki xitshwa ñemba\nKiñe wirin Kanaan kewün mu kiñe metawe mew nielu 3.000 tripantu, pengelkey kiñe üy mülelu Biblia mu.\nPu ngüneduamkefilu pu kuyfike dungu, arkeologo pingelu, 2012 tripantu mu peyngün kiñeke triran metawe 3.000 tripantu kuyfi tuwün-ngelu. Pu ngüneduamkefilu, rume ayüwkülefuyngün, ¿chumngelu (chemu)? Ayüwül-laeyew ñi pefiel tüfakechi triran metawe, welu may chem ñi wirintukunieel.\nPu arkeologo trapümfilu kom ti triran metawe, pepi chillkatufingün chem ñi wirintukungeel kanaan kewün dungu mu. Tüfa feypi “Eshba’al Ben Beda”, tüfa ñi feypin ürke “Esbaal, Beda ñi fotüm”. Tüfa tati wünen rupa pu arkeologo ñi pefiel tüfachi üy wirintukulelu kiñe kuyfi fillem mu.\nBiblia mew müley kangelu che Esbaal pingelu, tüfa ti longko ülmen Saul ñi fotüm (1 Crónicas 8:33; 9:39). Ti kimeltuchefe Yosef Garfinkel, kiñe küdawlu ñi peal ti metawe, feypi: “Ti Biblia mu ka ti fillem ñi pefiel pu arkeologo, üytungekey ta Esbaal ti longko ülmen David ñi antü mu müten, tüfa ngüneduamfalngey”. ¡Femngechi ngüneduamngey pu arkeologo ñi pefiel kiñewküley ti Biblia mu!\nTati Biblia mu Saul ñi fotüm ka feypingey Is-boset (2 Samuel 2:10). ¿Chumngelu feypilay “baal”, welu may feypi “boset”? Kiñeke adümuwkelu feypikeyngün, tati wirintukufilu epungechi Samuel küpa wirintukulay chi ti üy Esbaal ñi rakiduamelnoafiel pu israelche ta Baal mu, ti dios ngüneniefilu ti kürüftuku mawün ñi poyekefiel pu kanaanche. Welu Biblia mu wünen Crónicas feypi ti üy Esbaal.\nTI WERKEN (ÑI CHILLKATUNGEAL) Marzo 2017


Hecho 13 ARNNT - Tati trokiñche feyentulelu mülelu - Bible Search\nHecho 12 Hecho 14\nBernabe engu Sawlu llituy ñi wewpiyawael kake trokiñ mapu mew\n1Tati trokiñche feyentulelu mülelu Antiokia mew mülenkepirkey pelon wentru ka kimeltufe. Bernabe engu, Simon (tati kurü che pingekelu), Lusio mülelu ta Sirene, Manaen (Erode engu ta kiñentrür tremlu, tati longkolekelu Galilea mapu mew) ka Sawlu. 2Kiñe antü, petu trawüluwkülelu engün tañi püramyeafiel ta Ñidol ka ayunaley+ engün, tati Lif Küme Püllü, feypi: “Wichunentulmuchi ta Bernabe ka Sawlu tañi küdawael engu ñi dullifiel mew.” 3Feymew rupan ngillatulu engün ka rupan ayunalu, fampuwülelngey engu kuwü, fey chalikünungey engu ñi tripayael kañpüle fey ñi kimeltuchemeael.\nTati pu apostol mülepuy Chipre wapi mew\n4Bernabe engu Sawlu werküeyew tati Lif Küme Püllü, fey amuyngu tati ina lafken mülechi waria Selewsia. Tüfey mew pürapuy engu kiñe farku mew, amualu engu ta Chipre pingechi wapi mew. 5Epe puwkülelu ta Salamina waria ñi ayliñ mew, llituy tañi kimelün engu Ngünechen tañi werken dungu, tati sinagoga mew ñi nieel tati pu judiu. Külangen amuley Juan engün tati Marku pikeel, fey Juan ta kelluyawürkey.\n6Kom püle miyawi engün tati fütra wapi mew, fey puwi engün ta Pafos waria mew. Feymew pepufi engün kiñe kalku judiu tuwünngelu Barjesus pingelu, ka rume koylangerkey, “Ngünechen ta ‘famngechi dunguaymi’ pienew” pikerkey. 7Fey tüfachi kalku mülekerkey tati gobernador engu Sergio Pawlu pingelu, rume kim wentrungerkey. Fey tüfachi gobernador mütrümfalürkefi ta Bernabe engu Sawlu. Küpa allküturkey Ngünechen tañi werken dungu, 8welu tati kalku, griegudungun mew Elima pikeel, katrütudungufi tati gobernador tañi feyentunoael. 9Feymew Sawlu, ka Pablo pingelu, ngünenieetew tati Lif Küme Püllü leliniewefi, 10fey feypifi:\n—¡Koylatufe, wesañmangelu ka weküfü ka müten ta eymi, kayñetukefilu kom kümeke dungu! ¿Chem mew anta fentekünulaymi tami kakünuñmayafiel Ñidol Ngünechen tañi nor küme dungu? 11Tüfa ta Ñidol Ngünechen kutrankayaeymew: pelowelayaymi, fentreñma pewetulayafimi ta antü ñi pelon.\nFeymew ka müten Elima trawmay, fey dumiñmafemi, fey ayükerkey iney rume ñi küñatuaetew kuwü mew, trawmaletulu am. 12Fey ti gobernador pefilu ñi trawman ta Elima, feyentuy ka afmatuley ñi kimeltungen ta Ñidol Jesus mew.\nPablo engu Bernabe puwi Pisidia Antiokia mew\n13Fey Pablo ka ñi pu kompañ Pafos ñi ayliñ mew püray engün kiñe farku mew, fey amuyngün ta Perge waria mew, Panfilia ñi trokiñ mapu mew. Welu Juan kisuelkünutufi ta Pablo engu Bernabe, fey wiñotuy ta Jerusalen. 14Tripalu Perge, fey puwi engu ta Antiokia, pichi alü tripalelu ta Pisidia trokiñ mapu mew. Feychi ürkütun antü mew,+ konpuy engu ta sinagoga mew, fey anüpuy engu. 15Rupan chillkatufilu engün ti lifru nielu tati ley dungu ka tati pu pelon wentru ñi wirielchi dungu, ti pu longkolelu tati sinagoga mew feypifalfi ta Pablo engu Bernabe:\n—Epu peñi, nielmu dungu tamu feypiael tamu yafülafiel ta pu che, tüfa ta feypiaymu müten.\n16Feymew Pablo witrapüray, ka nengümelfi ñi kuwü ñi feypiafiel tañi ñüküfküleael tati pu che, fey feypi:\n—Allkütumün eymün, pu israelche, ka eymün, pu kake tripanche yamniefilu ta Ngünechen. 17Israel trokiñche tañi Ngünechen dullinturkefi taiñ fütakeche em. Kisu engün mew tripay kiñe fütra trokiñche feychi ta petu kake tripanche reke felelu engün ta Egipto mew. Fey wüla, Ngünechen tañi pepiluwün mew, nentupatuy kisu ñi trokiñche tüyechi mapu mew. 18Meli mari tripantu tati uwe mapu mew Ngünechen ñi ngenoafeluwün mew duamkünuñmalafi ñi yafkan engün. 19Ngünechen apümfi regle fütrake trokiñche mülelu tati trokiñ mapu Kanaan mew, tañi eluafiel feychi mapu taiñ fütakeche em. 20Kom tüfachi dungu feley ta kiñe meli pataka kechu mari tripantu.\n“Fey wüla elelfi kiñeke longko kueskülealu ñi kimeltunieaetew engün, fey fentepuy ñi mülen engün Samuel mew. 21Feymew kisu engün feypi ñi elelngeael kiñe longko ülmen tañi ngünenieaetew engün, fey Ngünechen, elfi meli mari tripantu ta Saul ñi longko ülmenküleael, Sis tañi fotüm, Benjamin tañi tribu mew tripalu. 22Fey wüla nentutueyew Ngünechen ñi longko ülmenngewenoael ta Saul, feymew longko ülmenkünungetuy ta David, fey feypi ta kisu mew: ‘Penien ta David mew Isay tañi fotüm,+ fey tüfachi wentru ta ayüduamafiñ tañi femael kom iñche tañi ayünieelchi dungu.’+ 23Fey tüfa lle ta tripalu kiñe ta David ñi tuwünche mew, fey tüfa ta Jesus Ngünechen tañi werküel ñi montulafiel ta pu israelche, femngechi tañi wüne tukulpakünuel. 24Fey petu tañi küpanon ta Jesus, Juan kimelelfi ti werken dungu tati Israel trokiñche. Feypifi tañi wiñorakiduamtuael ta Ngünechen mew ka tañi fawtisangeael engün. 25Fey fülpalu dewma tañi fentepuael Juan tañi mongen, Juan feypi: ‘Iñche no tati eymün tamün rakiduamküleel mew, welu iñche mew inalepay kiñe doy fütra pepiluwünngelu, fey iñche tañi yamniefiel mew nentupüroñmalayafuiñ rume tañi koriwen okota.’\n26“Eymün pu peñi ka lamngen, Abraam tañi pu yomelche, ka eymün pu kake tripanche feyentulelu ta Ngünechen mew: fey tüfachi werken montuluwün dungu fey ta kom iñchiñngealu. 27Rüf dungu mew chumngechi ñi wiriel Chillka mew ti pu pelon wentru tati chillkatukeel ti ürkütun antü mew itrokom felefuy. Ngüneduamfimün tati pu che mülelu ta Jerusalen ka ti pu awtoridad kimlafingün ñi ineyngen ta Jesus, ka pilay ñi llowafiel, fey langümfingün ta kürus mew. 28Tunte kisu nielafuy kiñe yafkan no rume tañi langümngeafel, feypifingün ta Pilato tañi langümafiel kürus mew. 29Fey rupan femlu engün kom tañi feypilen ta Wirin Chillka Jesus mew, fey nagümngetuy ta kürus mew, fey rüngalngey. 30Welu ta Ngünechen wiñomongeltueyew rangi pu la mew. 31Fey kiñe mufü rupalechi antü mew pewfaluwtuy ta Jesus ñi pu disipulu mew tüfa engün tati tripalu ta Galilea trokiñ mapu mew ñi küpayael ta Jerusalen. Fey tüfachi pu disipulu ta peeyew ñi mongeletun, fey nütramyenietufi engün ta Jesus ta kom pu che mew.\n32“Femngechi tati iñchiñ petu nütrameluwiyiñ ta tüfachi küme dungu: Ngünechen tañi wüne feypikünufiel taiñ fütakeche em, 33wiñomongeltufilu ta Jesus kom mupiy ti dungu, iñchiñ am kisu engün taiñ tuwünche. Fey iñchiñ llowfiyiñ tüfachi montun Jesus mew iñchiñ am ti kuyfi fütakeche em ñi yomelche chumngechi ñi feypilen tati epu konchi salmo mew:\n‘Eymi ta iñche tañi fotüm.\nIñche ta yalleyu fachantü.’+\n34Ngünechen dew feypikünufuy tañi wiñomongeltuafiel rangi ti pu la ka tañi funanoael Jesus tañi kuerpu, feypilerkey ta Wirin Chillka mew:\n‘Kom mupituan tati nor dungu\nka ñi tukulpakünulelfielchi dungu ta David.’+\n35Feymew ka feypiley tati Salmo lifru mew:\n‘Elulayafi tañi funayael tañi kuerpu\nñi poyekeetewchi lif mongen kona.’+\n36“Fewla may, feyngey, ta David tañi poyefiel tañi kuyfike che em, Ngünechen ta femaymi ñi pietew mew, ‘welu ta kisu larpuy chew ñi rüngalkülemum tañi chaw rüngalngey ta kisu’,+ fey tañi kuerpu funay. 37Welu tüyechi Jesus Ngünechen tañi wiñomongeltuel, fey ñi kuerpu funalay.\n38“Fey fewla feypiwayiñ, pu peñi ka lamngen, eymün müley tamün kimael Jesus mew ñi mülen wiñoduamangetun ta kom yafkan mew. 39Fey Moyse ñi ley dungu mew am iney rume wiñoduamangekenolu ñi yafkan mew, welu tati feyentulu Jesus mew niewetulay ta yafkan. 40Kuñiwtukuymün may tamün apümkangeael ta eymün ñi feypilen mew kom tüfachi dungu tañi chillkantukukünuel tati pu pelon wentru:\n41‘Allkütumün pu illamchefe, ka afmatulewemün, ka afnagtumün.\nIñche ta feman kiñe dungu eymün tamün mongen mew,\ntüfeychi dungu eymün ta feyentulayafimün, iney rume ta nütramelelmünmew.’ ”+\n42Fey Pablo ka Bernabe petu tripapatulu engu tati pu judiu ñi sinagoga mew, tati pu judiu tuwünngenolu llellipuyngün ti kangelu ürkütun antü mew ñi nütramelngeael engün ka feychi dungu. 43Dew rupan trawüluwlu engün tati sinagoga mew, pütrün pu judiu, fey ti kakelu ka femngechi konkülelu ti pu judiu ñi wimtun dungu mew, inaeyew. Fey kisu engu ngülamfi ti pu che tañi rumel newentuleael, femngechi tañi mütrümetew engün Ngünechen tañi piwkeyeetew mew.\n44Fey ka akulu ti kangelu ürkütun antü, epe kom tati waria che trawüluwi tañi allkütuael engün Ñidol Ngünechen tañi werken dungu. 45Feymew tati pu judiu pelu rume fentren che, rumeñma ütriri engün. Eluwi ñi fillpiafiel ta Pablo ka lukatukafi engün. 46Feymew Pablo ka Bernabe, llowdunguy engu rume newen piwke mew:\n—Iñchiw ta feley tayu dunguael wünelu mew Ngünechen ñi dungu eymün mew, fey eymün tamün judiungen. Dew llowlafimün ka duamlafimün tati rumel mongen, fey fewla feypiwayiñ taiñ kimelmeafiel tati pu judiu tuwünngenochi pu che. 47Femngechi werküeyumew ta Ñidol Ngünechen feypilen mew:\n‘Kiñe küde reke ta niewiyiñ kom tati pu lof mapu mew,\ntamün yeafiel iñche tañi wülelchi montuluwün dungu,\ntuntepu ñi mülen ta mapu.’+\n48Allkülu engün tüfachi dungu, tati pu judiu tuwünngenolu ayüwi, fey feypi engün ñi rume ayüfalün Ñidol Ngünechen tañi dungu. Feyentuyey engün kom tüfey ñi dulliel ta Ngünechen, fey tañi llowael ta rumel mongen.\n49Feymew wewpingey Ñidol Jesus tañi dungu kom tiyechi lof mapu mew. 50Welu tati pu judiu dungufi kiñeke kümeke piwkengechi pu domo ka yamfalke domo, ka tati longkoleyechi pu wentru waria mew, fey ngüchalfi engün tañi kiñewael ñi wemüafiel ta Pablo engu Bernabe, femngechi tañi wemünentuafiel ti trokiñ mapu mew, kañpüle ñi amutuael engu. 51Feymew kisu engu mütrowi ti trufür ñi nieel tañi okota mew, fey femngechi pengeli engu ñi wesaduamtufiel kom tiyechi pu che, fey amuyngu ta Ikonio waria mew. 52Welu tati pu che feyentuyelu, rume ayüwküley engün ka ngünenieeyew ti Lif Küme Püllü.


Timotew küpa kellufi tati pu che | Nütramkakeafimi tami pu pichikeche\nPengelün dungu Biblia ñi nütram mu\nAyüwküleiñ kimal kiñe ellkalechi dungu\nRebeka duami ñi ayüwafiel ta Jewba\nRaab feyentuy Jewba mu\nKiñe üllcha domo ayüwülfi ta Jewba ka tañi chaw\nSamuel amuley ñi femal kümeke dungu\nLlükalmi ka kidulelu trokiwülmi ¿chumafuymi?\nJosia kümeke weni niekefuy\nJeremia fentekünulay tañi dungual Jewba mu\nJesu rumel feyentukey\n¿Iney engün am wirintukuy Jesu ñi dungu mu?\nPablo ñi choküm llükakelafuy\nTimotew küpa kellufi tati pu che\nKiñe Longko Ülmen ngünenietualu kom chi Mapu\nNütramkakeafimi tami pu pichikeche\nPAPELTUAFUYMI abjasio abui acholi afrikáans ahanta albanés alemán alemán de Pensilvania altaico aluro amárico armenio asamés aucano ayie aymara azerí azerí (alfabeto cirílico) bajo alemán bambara bashkir bassa de camerún bassa de liberia batak (simalungun) batako karo batako toba baulé becol bengalí bete biak birmano bislama bomu boulou búlgaro cabilé cakchiquel occidental camboyano catalán cebuano chabacano checo chichewa chino mandarín (simplificado) chino mandarín (tradicional) chitonga chitonga de Zimbabue chitumbuka chokue chol chopi chuabo cibemba cinamwanga cingalés citonga congo coreano criollo de las seychelles criollo haitiano criollo mauriciano criollo portugués croata dangme danés dayaco engayú dehu digor diola duala dusún edo efik emberá (catío) endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga gallego galés garífuna georgiano gitonga griego groenlandés guaraní guaraní boliviano guerzé gujarati gun guna hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés irlandés ishan islandés isoko italiano japonés javanés kachin kannada kaonde kayin sgaw kazajo kekchí khana kikamba kikongo kikuyu kiluba kimbundu kinande kiniaruanda kipende kirguís kiribatiano kirundi kisi kpelle krío kurdo kurdo kurmanyí del Cáucaso kwangalí kwanyama kyangonde lamba lenie letón lhukonzo lingala lituano lomue lovari luganda lugbara lunda luo luvale macedonio macua malayo malayálam malgache maltés mam mambue-lungu maninkakan oriental manyacú mapudungun maratí marshalés maya mazahua mazateco de Huautla mendé mixe mixteco de guerrero mixteco de huajuapan mizo mongol more motu navajo nengone nepalés ngäbere (o guaymí) nias nicobarés niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla osético otetela otomí pangasinán panjabí panjabí (escritura nasta’liq) papiamento de aruba papiamento de curazao pemón piaroa pidgin camerunés pidgin de las islas salomón pidgin nigeriano polaco portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de santiago del estero quiché rapa nui rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano runyankore ruso rutoro samoano sango sanguir saracu saramacano sarnami sena sena serbio serbio (alfabeto latino) serere sesoto de Lesoto setsuana shona sidama silozi soli somalí sranangtongo suajili suati sueco sundanés susu tagalo tahitiano tai tamil tandroy tankarana tarahumara central tayik telugu tetun dili tivo tlapaneco toba tojolabal tok pisin tongano toraja totonaco tseltal tshiluba tsonga tsotsil turco turcomano turcomano tuvaluano tuviniano twi tártaro tének de San Luis Potosí ucraniano uhobo uigur (alfabeto cirílico) umbundú uolof urdu uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yoruba zapoteco de lachiguiri zapoteco del istmo zulú árabe ñanya ñemba\nTimotew pingekefuy ti weche wentru. Fey kellukefi ta che, feymu ayüwkülekefuy. Fill mapu püle rupakefuy ñi kelluafiel ta che. Feymu llemay kiñe ayüfalchi mongen niefuy. ¿Doy küpa kimfuymi tüfachi weche wentru mu?...\nTañi ñuke ka ñi chuchu (kuye ñuke) kimelelfingu ta Timotew Jewba ñi dungu\nTimotew tremi Listra pingechi waria mew. Tañi ñuke Eunise pingefuy, ka tañi chuchu (kuye ñuke) Loyda pingefuy. Petu pichikalu Timotew, tañi ñuke ka tañi chuchu kimeleleyew engu Jewba ñi dungu. Feymu llemay, petu pichi wentrungelu (püchü kampungelu) Timotew ayüy ñi kelluafiel tati pu che ñi kimafiel engün ta Jewba.\nPetu weche wentrungelu Timotew, Pablo feypieyew: ‘Amuldungumean ka mapu mew. ¿Ayüfuymi tayu amual?’. Timotew müna ayüwi, feymu feypi: ‘¡May, ayüfun amual!’. Kidu ayüy ñi kellumeafiel ta che.\nTimotew Pablo engu amuy Tesalonika waria mew, mülelu Masedonia mapu mu. Ka tañi puwal engu üyew, mülefuy fentren namuntu amual, ka farku mu miawingu. Fey puwlu engu Tesalonika mew, fentren che kellufingu ñi kimafiel ta Jewba. Welu kiñeke che rume illkuyngün (mütre lladküyngün), feymu küpa üñfitufingün ta Pablo ka Timotew. Feymu kañpüle amuyngu ñi amuldungumeal.\nTimotew kiñe ayüfalchi mongen niefuy ayüwkülen mu\nDewma rupalu kiñeke küyen, Pablo feypifi ta Timotew ñi wiño pemeafiel tati pu peñi ka lamngen Tesalonika waria mu mülelu, fey kimalu ñi chumlen engün. Kiñeke wedake che rume (mütre) üñfitukefilu am tüfachi pu inayerpukefilu Jesu, feymu Timotew müley ñi llükanchengenoal (llükanten-ngenoal) ñi amual feychi waria mu. Timotew kutrantupiwkelekey ñi kimal tüfachi pu peñi ka lamngen ñi chumlen, feymu amuy müten ñi pemeafiel. Ka wiñotulu chew ñi mülen Pablo kümeke dungu küpaleleyew: ¡pu peñi ka lamngen Tesalonika waria mu mülelu amuley ñi poyefiel Jewba!\nTimotew Pablo engu küdawülfingu ta Jewba fentren tripantu. Feymu Pablo wirintukuy: ‘Werküafiñ ta Timotew ñi kelluafiel tati pu peñi ka lamngen. Iney no rume trürlaeyew. Kidu am piwkeyefilu ta Jewba ka tati pu che’.\nEymi kay ¿piwkeyechekeymi? ¿Kelluafuymi tañi kimafiel engün ta Jewba?... Femülmi, kiñe ayüfalchi mongen nieafuymi ayüwkülen mu, Timotew reke.\nPAPELTUAIÑ BIBLIA MEW:\n2 Timotew 1:5; 3:15\nHecho 16:1-5; 17:1-10\n1 Tesalonisense 3:2-7\n¿Chew tremi Timotew?\n¿Küpa amuy Timotew Pablo engu? ¿Chumngelu (chemu)?\n¿Chumngelu (chemu) Timotew wiñotuy Tesalonika waria mew?\nTimotew kiñe ayüfalchi mongen niefuy ayüwkülen mu. ¿Chumngechi eymi ka femafuymi?\nAwdio dungu ñi nakümgeal mülenke piel\nYamkeafimi ta Ngünechen chumal tami mongen mu


Habilidades Para la Vida Pingechi programa - JUNAEB\tJUNAEB\nHome » Habilidades Para la Vida Pingechi programa\nTüfa ta kiñe zungu, kellukelu ta intervención psicosocial mew, fey, koneltukey ta kintungeal ta chem kutxan ñi müleafel, elukey ta kellun tañi kimtukunieal chumngechi ñi sapituniengeal ta pu püchike che ka kakelu pütake che ka fey, chillkatuwe ruka mew. Unelu mew zewmangekey ta kiñe diagnóstico wichukentu pu chillkatuwe ruka mew, ka tati redes mew ka tati kom comuna mew, fey, tañi trürüwael kelluwün küzaw tati pu nielu salud mental kutxan mew, ka tañi pu pütake che.\nNentukey ta küzaw amulkelu ta kelluntukun, kiñeke ta rumel kellungekey ka kiñeke ka kiñe rupa mew kellungekey, welu, kellungekey ta pu kimeltuchefe, tañi salud mental mew, chumngeafel tañi küzaw mew, ka femngechi chumngeafel tati pu apoderados mew engün, txürüwael llemay tañi kelluniengeam ta pu püchike che, niele ta salud mental kutxan, fey ti chi (Déficit Atención) pingelu, feyta mew ka koneltuy ta red comunal tañi kelluntukual\nTüfachi programa zewmangey tañi kelluntukual tañi küme nentunierpual ñi chillkatun tati pu chillkatufe mew, küme wechulerpual, txipatunuam ta chillkatuwe ruka mew, küme ayüy feleal kom tati ngünen niel chi che ka tati ngünen kellukelu ta (relacionales, ka afectivas ka sociales) ka tañi ñamkülerpual ta daños en salud (depresión, suicidio, alcohol, drogas, conductas violentas) kake rume chi zungu.\n¿Iney engün koneltuway?\nTüfachi programa zewmangey tañi kellungeal ta pu püchike che konkülelu mew ta Educación Parvularia mew, mülelu tati primer ka segundo nivel de transición mew, welu ka tati pu mülelu ta primer ka segundo ciclo mew, kizu engün ñi pu pütake che, ka ñi pu kimeltuchefe konkülelu ta chillkatuwe ruka municipales mew ka particulares subvencionadas zoy püranielu tañi índice de vulnerabilidad socioeconómica ka ñi índice psicosocial\n¿Chumngechi konkey ta che?\nMülen ta concurso proyectos mew. Mülelu mew ta Equipos ka tati Unidades de trabajo psicosocial comunales, ka municipales mew, fey engün wülkey tañi proyecto tati pu Direcciones Regionales de JUNAEB mew. Zullingele, elungekey ta ran küla txipantü mew, welu ka amulngeafuy chi.


Abraam... weniyefi ta Ngünechen | Biblia Nütram\nDEW RUPACHI ti Fütra Mangiñ Ko, kiñe mülewe mew amuy ta che ñi mongeleam, Ur chi waria pingekefuy. Ur kiñe falin-ngechi waria ngerpuy, mülerkefuy kümeke ruka. Welu ta che mülelu fey mew, lukutukefi koylake dio engün. Ka femngechi femkeyngün Babel mu. Ur che ka Babel che trürlayngün chumngen Noe ka ñi fotüm Sem, fey engu amuley ñi poyekeafiel Jewba.\nAf chi, 350 tripantu dew rupalu ti Fütra Mangiñ Ko, ti norngechi wentru Noe larkey. Epu tripantu rupay, choyüy ti wentru pefimi tüfachi adentun mu. Kiñe doy sakin che ngefuy Ngünechen mu. Abraam pingekefuy. Mülekefuy ñi reñma engün feychi Ur waria mu.\nKiñe antü, Jewba feypifi Abraam: ‘Elkünunge Ur ka tami mongenieyeel (mongeyeel), ka amunge kiñe mapu iñche ta pengelelayu.’ Abraam, ¿feyentufi (müngeltufi) ta Ngünechen, ka elkünuy kom feychi küme felen mülekefuy Ur mew? Fey llemay. Ka Abraam rumel feyentufi Ngünechen, kimngelu am Ngünechen ñi weniyefiel.\nKiñe trokiñ Abraam ñi reñma triparkey kidu engün, fey amutulu Ur mew. Tañi chaw Tare ka tripay. Ka tañi malle Lot. Fey may, ñi domo Sara. Mülen antü mu, kom akurkeyngün Aran pingekefuy feychi mapu, ka Tare larkey. Kamapu, mülerkeyngün Ur mew.\nFey wüla, Abraam ka ñi pu che triparkeyngün Aran mew, ka akuyngün Kanaan pingekefuy feychi mapu. Üye mew Jewba feypirkefi: ‘Tüfachi mapu eluafiñ tami pu yall.’ Abraam mülepuy Kanaan mapu mew, mülekey tolto ruka mu.\nNgünechen kellufi Abraam, ka nierpuy fütrake kechan ufisa ka kakewme kulliñ, ka patakakechi kona. Welu kidu, ka Sara nielafuyngu yall.\nNielu Abraam 99 tripantu, Jewba feypifi: ‘Rüf pin ñi femal, chaw ngeaymi fentreken lof che mew.’ Welu, ¿chumngechi ngerpuafuy feychi dungu, Abraam ka Sara doy füchayngu ñi nieal kiñe yall (püñeñ)?


Chumngechi rüf lifrelerpuaiñ | Ñi chillkatungeal\n“Tati fotüm lifrekünutuelmünmew, eymün feyngeay tamün lifrengetun” (JUAN 8:36).\nÜLKANTUN: 54 KA 36\nLifrengeiñ rume, ¿chem femlayafuiñ? ¿Chumngelu?\n¿Chumngelu rüf lifrengelaiñ famülke mu?\nJesus ñi feypikünun mu, ¿chem mu lifrekünungeaiñ? ¿Chem müley taiñ femal ñi lifreleal femngechi?\n1, 2. 1) Ñi lifreleal, ¿chem chumkey pu che? 2) ¿Chumngechi tripakey pu che ñi femken?\nWALL Mapu püle pu che ayükey ñi dullintuchengewenoal (ngümintuchengewenoal) ka kom pu che ñi lifreleal. Kiñeke ayükey ñi illamkangewenoal ka ñi mülewenoal norngenochi dungu ka filla. Kakelu che küpa lifreley ñi feypial ka femal chem rume ñi ayükeel, ka ñi pin mu müten yenieal tañi mongen. Feley llemay, kom pu che ayükey ñi lifreleal.\n2 Feymu tañi femngechi lifreleal, pu che trawüluwkey fillke protesta mew ka chaftukefi ti gobierno ñi ngünenienoaetew. Welu, ¿femtripakey ñi ayünieel engün? Femkelay, doy kutrankawkey che ka fentren engün larpukey. Rüfngey ñi feypin ti longko ülmen Salomon: “Pu che ñi ngüneniefiel kakelu pu che, fey kiñentrür ñi wedalkalerpual engün” (Eclesiastés 8:9).\n3. Taiñ rüf ayüwküleal ka küme feleal, ¿chem duamfalngey taiñ femal?\n3 Biblia feypikey chem duamfalngey taiñ rüf ayüwküleal ka küme feleal. Disipulu Santiaw feypi: “Tati leliwülfilu reke tati norngechi küme ley dungu taiñ küpaleletew ta montuluwün [taiñ lifrekünuetew, Traducción del Nuevo Mundo (TNM)], fey [...] newentulelu ñi mupituael ñi werkünieel ti küme dungu, rume nieay ayüwün” (Santiaw 1:25). Ti norngechi ley dungu küpakey Jewba mu. Kidu kimniey chem duamnieiñ taiñ ayüwküleal ka küme feleal. Feymu elufi ta Adan ka Eva ñi rüf lifreleal ka kom ñi duamnieel tañi ayüwküleal.\nFEYCHI RÜF LIFRENGEFULU PU CHE\n4. ¿Chumngelu (chemu) feypiafuiñ ñi rüf lifrelefel Adan ka Eva? (Inaduamnge ti adentun ellaka mu mülelu).\n4 Génesis kapitulo 1 ka 2 pengeli Adan ka Eva ñi rüf lifrelefel. Niefuyngu kom ñi duamnieel, chem no rume llükalkakelafeyew ka norngenochi dungu femngekelafuy. Kutrankelafuyngu, niefuyngu iyael, küdaw ka afnoachi mongen. Pu che famülke mu ayükey ñi femngechi lifreleal, welu pepilfalngelay tüfa (Génesis 1:27-29; 2:8, 9, 15). Fey Adan ka Eva ñi lifrelen mu, ¿femafuy kom tañi ayükeel?\n5. Pu che ñi lifreleal, ¿chem duamfalngey?\n5 Fentren che küpa femkey kom ñi ayükeel chumngechi ngeafuy rume, “femngechi müten rüf lifreleafuiñ” pikeyngün. Kiñe lifru feypi tati lifrelelu kidutu dullikey ñi chumal ka femürpukey tüfa. Ka feypi norngele, duamfalngele ka pepilfalngele chem ñi elkünuel kiñe gobierno tañi femnoal pu che, fey lifreleafuyngün (The World Book Encyclopedia). Feymu kom pu che ñi lifreleal, müley ñi elngeal kiñeke dungu tañi femnoal. Welu ñi norngeal, duamfalngeal ka pepilfalngeal tüfa, ¿iney feley tañi elkünual chem ñi femngenoal?\n6. 1) ¿Chumngelu Jewba müten femafuy kom tañi ayükeel? 2) Lifrengefuiñ rume, ¿chem femlayafuiñ? ¿Chumngelu?\n6 Müley taiñ longkontukual tüfa: Jewba müten lifreley ñi femal kom tañi ayükeel, kidu am dewmafilu itrofill mülelu, kom pepiluwün-ngey ka itrokom ngüneniekey (1 Timotew 1:17; Apokalipsi 4:11). Ti longko ülmen David nütrami Jewba ñi doykülen. Biblia feypi: “Awem Jewba, eymi ngen-ngeymi küme üytun, newen, küme adelkalen, püramyen ka afmatufalngen, kom tati mülelu wenu mapu ka nag mapu mu eymi am ta ngen-ngelu. Eymi ngen-ngeymi ti ngünenien mu, awem Jewba. Eymi tati pengelkelu tami longkolen kom tati müleyelu mew. Eymi mew küpay falinke fillem ka püramyen, ka eymi ngüneniekeymi itrokom, ka tami kuwü mu müley newen ka pepiluwün, tami kuwü mu müley pepiluwün ñi püramyeafiel ka newentukuafiel itrokom” (1 Crónicas 29:11, 12). Pu püllü ka ti pu che ka lifrengey, welu femlayafuyngün kom tañi ayükeel, Jewba müten felelu am ñi elkünual chem ñi kümen ka kümenon, ka kidu ñi feypin norngey, duamfalngey ka pepilfalngey. Jewba afkentu femkey tüfa.\n7. ¿Chem dungu duamfalngelu taiñ femal ayüwmapiwkekeeiñmew?\n7 Adan ka Eva lifrengefuyngu, welu ka elkünulelngey kiñeke dungu ñi femal ka femnoal, ka turpu rakiduamlayafuy ñi duamfalngenon tüfa. Rakiduamnge, kidu engu neyünofule, inofule ka umawtunofule, mongelelayafuyngu, welu ¿feypiafuiñ ñi lifrengenon engu? Femlayafuiñ llemay. Jewba elkünuy ñi ayüwküleal engu femün mu tüfa (Salmo 104:14, 15; Eclesiastés 3:12, 13). Iñchiñ ka ayükeiñ taiñ kümentual illufalchi iyael, neyüneyütual inafül füshku mawida mew, ka küme umawtual taiñ kansatual. “Rume katrütukeenew tüfa” feypilayafuiñ, doy may ayüwmapiwkekeeiñmew. Adan ka Eva ka femngechi duamkepelafuy.\n8. Jewba, ¿chem werküfi ta Adan ka Eva? Femün mu tüfa, ¿chem mu kelluntukuafuyngu?\n8 Jewba werküfi ta Adan ka Eva ñi dapiafiel chi Mapu ka apolafiel tañi pu yall mu (Génesis 1:28). Ñi feypilelngen tüfa, ¿lifrelewetukelay engu am? Femlay. Femün mu tüfa, kelluntukuafuyngu Chaw Dios ñi ayüel ñi küme elkünuafiel kom Mapu ka rumel mongeleal pu che fey mu (Isaías 45:18). Famülke mew wedalkakelay pu küpa nienolu afkadi ka pu küpa yallnolu, werküngenolu am pu che ñi femngechi femal, welu fentren che femkey (1 Korintio 7:36-38). ¿Chumngelu eluwkey ñi femal tüfa küdawngele rume? Maneluwkelu am ñi ayüwülaetew (Salmo 127:3). Feley llemay, Adan ka Eva allkütufule ta Jewba, rumel ayüwülafeyew ñi kurewen-ngen ka ñi nien yall.\nCHUMNGELU RÜF LIFRENGELAIÑ FAMÜLKE MU\n9. Jewba ñi werkün dungu mülelu Génesis 2:17 mu, ¿chumngelu norngey, duamfalngey ka pepilfalngey?\n9 Jewba elufi kangelu werkün dungu ta Adan ka Eva, ka küme feypifi chem ñi rupayal allkütunofule. Feypifi: “Ikefilnge ti anümka wülkelu ñi kimngeael ti küme dungu ka ti wesa dungu. Ikefilnge tüyechi anümka ñi fün, fey ifilmi tati, rüf feyngey tami layael” (Génesis 2:17). ¿Feypiafuiñ tüfa ñi norngenon, duamfalngenon kam pepilfalngenon? ¿Katrütufuy Adan ka Eva ñi lifrengen? Femlay. Fentren che adümuwkelu Biblia dungu mu, feypikey ñi rume kümen tüfachi werkün dungu ka ñi pengelken Chaw Dios ñi nieel fentren kimün. Kiñe feypi tüfa taiñ kimeltukeetew kiñe falin dungu Chaw Dios mu: kidu müten kimniey chem ñi kümelkakefiel ka wedalkakefiel pu che. Feymu taiñ kümelkayaetew taiñ femken kümeke dungu, müley taiñ maneluwal Chaw Dios mu ka allkütuafiel, femnoliyiñ, kiduke iñchiñ dulliaiñ chem ñi kümen ka kümenon. Welu pepilkelaiñ tüfa.\nAdan ka Eva ñi dulliel, ¡müna weda tripay! (Inaduamnge parrafo 9-12).\n10. Pu che elungelu rume ñi dullial tañi chumal, ¿chumngelu feypiafuiñ tañi elungenon ñi dullial chem ñi kümen ka kümenon?\n10 Kiñeke che rakiduamkey Jewba ñi elukenofiel ta Adan ñi dullial tañi chumal, welu tüfa feyngelay. Adan elungey ñi dullial tañi chumal, welu elungelay ñi dullial chem ñi kümen ka kümenon. Adan ka Eva lifrelefuyngu ñi dullial ñi allkütuafiel ta Jewba kam femnoal. Welu Chaw Ngünechen müten dullikey chem ñi kümen ka kümenon. Tüfa pengelkefuy tati “anümka wülkelu ñi kimngeael ti küme dungu ka ti wesa dungu” (Génesis 2:9). Iñchiñ kimkelaiñ chumngechi ñi tripayafel taiñ chumken ka “küme tripayay kom tañi dulliel” feypilayafuiñ. Feymu küme duam mu dulliliyiñ rume taiñ chumal, küpayafuy wedake dungu (Proverbios 14:12). Feley llemay, iñchiñ pepilkelaiñ itrokom. Feymu Jewba feypifilu ta Adan ka Eva ñi inoafiel feychi fün, femngechi kimeltulelfi tüfachi rüf dungu: ñi rüf lifreleal engu, mülefuy tañi allkütuafiel ta Chaw Dios. Welu, ¿chumingu?\n11, 12. Adan ka Eva ñi femün, ¿chumngelu fente weda tripay? Feypinge kiñe pengelün dungu.\n11 Adan ka Eva dullingu ñi allkütunoafiel ta Jewba. Eva dulli ñi feyentuafiel Weküfü ñi feypietew: “Kimaymu tati kümeke dungu ka tati kümenolu, fey ta famngechi ta Ngünechen reke ta feleaymu” (Génesis 3:5). Feyentufilu ta Weküfü, ¿doy lifrengetuy Adan ka Eva? Femlay. Kidu engu kimtukuy wüla ñi rume weda tripan tañi allkütunofiel ta Jewba (Génesis 3:16-19). ¿Chumngelu fente weda tripay? Jewba elunofilu am tati pu che ñi dullial chem ñi kümen ka kümenon. Biblia feypi: “Jewba adniekefi kiñe wentru ñi miyawün; kiñe wentru, ¿chumngechi kimafuy chem rüpü inayal?” (Proverbios 20:24). Ka feypi: “Iñche küme kimnien, awem Jewba, tati pu che ngen-ngelay ñi rüpü. Tati pu che trekalelu, ngen-ngelay ñi adkünual kidu tañi trekan no rume engün” (Jeremías 10:23).\n12 Rakiduamafuiñ kiñe wentru amul avionkelu. Ñi küme puwal müley tañi miyawal chew ñi feypikünungeel. Kafey ngüneduamay chem ñi nieel ti avion tañi küme amulnieafiel, ka müley ñi allkütuafiel tañi pu adnieetew ka kellukeetew ñi pürayal ka nagal. Tüfachi wentru femnole kom tüfa ka pekanka amulfile ti avion, fey rume weda tripayafuy. Femngechi femi Adan ka Eva. Allkütulafingu ñi adnieetew Jewba, feymu rume weda tripay ñi femün: kidu ka tañi pu che kulpafengetuy ka larpukey (Romanu 5:12). Ñi küpa dulliel engu chem ñi kümen ka kümenon, kellulaeyew ñi doy lifrengeal, welu may lifrelewetulayngu chumngechi ñi eluetew Jewba.\nCHUMNGECHI RÜF LIFRENGEAFUIÑ\n13, 14. ¿Chumngechi rüf lifreleafuiñ?\n13 Kiñeke che rakiduamkey: “Femfuli kom ñi ayünieel, doy kümelkaleafun”. Welu, ¿rüfngepey may? Müna kümelkakeeiñmew taiñ lifrengen, welu pu che femfule kom ñi ayükeel, ¿chumlerpuafuiñ? Kiñe lifru feypi ñi küdawngen tati fillke ley ñi nieel pu trokiñche, tüfa am elkünukefilu kiñeke dungu ñi femal ka femnoal pu che (The World Book Encyclopedia). Tüfa küdawngey, feymu fentreley ti ley dungu, pu abogado ka pu kues kimeltukelu ñi chem küpa feypin ti ley ka chumngechi ñi inangeal.\n14 Jesus feypi chumngechi taiñ rüf lifreleal: “Eymün ta müngeltufilmün [inaniefilmün] iñche ñi dungu, rüf dungu mew eymün iñche ñi pu disipulungeymün. Kimafimün tati rüf dungu, fey ti rüfngechi dungu lifrekünutuaeymünmew” (Juan 8:31, 32). Feymu duamfalngey taiñ femal epu dungu: feyentual Jesus ñi kimeltuel ka kidu tañi disipulungerpual. Femngechi mu rüf lifreleaiñ. ¿Chem mu lifrekünuaeiñmew tüfa? Ngüneduamnge Jesus ñi feypin: ‘Itrokom tati kulpakelu püresulekey reke ta kulpan mew’. Fey wüla ka feypi: “Tati fotüm lifrekünutuelmünmew, eymün feyngeay tamün lifrengetun” (Juan 8:34, 36).\n15. Jesus ñi feypin mu, ¿chumngelu doy küme lifrelerpuaiñ pu che ñi rakiduamken mu?\n15 Famülke mu pu che ayükey ñi lifreal, welu Jesus ñi feypin mu doy küme lifrelerpuaiñ pu che ñi rakiduamken mu. Jesus feypilu “tati fotüm lifrekünutuelmünmew, eymün feyngeay tamün lifrengetun”, nütramkay taiñ lifrekünungetual kulpan mew, tüfa püresuniekeeiñmew reke kom iñchiñ. ¿Chumngechi? Welulkakeeiñmew, ka eluñmakelaeiñmew taiñ küme femal ka küme puwülal taiñ küdaw chumngechi taiñ pepilkeel. Feymu taiñ kulpafe chengen mu weda duamkeiñ, kutrankawkeiñ ka larpukeiñ (Romanu 6:23). Apostol Pablo femngechi kutrankawkefuy püresunieetew am ti kulpan (papeltunge Romanu 7:21-25). Feymu llemay kulpafengewenoliyiñ, feyke ta rüf lifrengeaiñ, Adan ka Eva reke ellaka mu.\n16. ¿Chem duamfalngey taiñ rüf lifreleal?\n16 Taiñ lifrekünuaetew Jesus, duamfalngey taiñ yafüluwal, Jesus feypilu am taiñ inayafiel ñi dungu. Dew wülkünulu am iñchiñ taiñ mongen Jewba mew, müley taiñ kiñepülekünuafiel taiñ ayükeel ka femal chem taiñ werküetew Jesus (Matew 16:24). Chumngechi ñi feypikünun kidu, küpalechi antü mu llowliyiñ kom ti kümeke dungu ñi wülkeel Jesus tañi montulchen, fey rüf lifreleaiñ llemay.\n17. 1) ¿Chem chumaiñ taiñ rüf ayüwküleal? 2) ¿Chem inaduamaiñ küpalechi chillkatun mu?\n17 Taiñ rüf ayüwküleal, duamfali taiñ inayafiel ta Jesus ka feyentual kidu ñi kimeltuel. Femngechi küpalechi antü mu rüf lifrekünungeaiñ kulpan ka lan dungu mew (papeltunge Romanu 8:1, 2, 20, 21). Famülke mu iñchiñ ka lifreleiñ taiñ femal kiñeke dungu, feymu küpalechi chillkatun mu inaduamaiñ chumngechi küme femal, femngechi taiñ rumel püramyeafiel ta Jewba, taiñ Chaw Ngünechen rüf lifrechekelu.\nKom iñchiñ lifrengeiñ, welu elkünulelngeiñ kiñeke dungu taiñ femnoal. Lifreleiñ taiñ dullial chem chumal taiñ mongen mu, welu elungelaiñ taiñ dullial chem ñi kümen ka kümenon.\nPetu ñi kulpanon, Adan ka Eva rüf lifrengefuyngu, duamfalngelu rume ñi inayal Jewba ñi feypin. Famülke mu Jesus lifrekünukeeiñmew feyentukefilu am iñchiñ ñi kimeltuel ka kidu tañi disipulungerpulu am iñchiñ. Ka ti we Mapu mew, rüf lifrengeaiñ ka püresulelayaiñ kulpan ka lan dungu mu.


Ngünechen ñi Küme Dungu Santiaw 2\nNgülamün tañi illamuwnoael ta che\n1 Eymün iñche ñi pu peñi ka lamngen, tati mupiltulelu taiñ fütra pepiluwünngechi Ñidol Jesucristo mew, ngelay tamün dullitunieafiel ta kiñeke che müten ti kakelu mew. 2-3 Fey eymün trawüluwkülelmün, akule nga kiñe riku oro iwülkuwütukunielu ka re kümeke takuwün tukuniele, fey küme poyefilmün ka feypifilmün: “Anünge tüfachi küme wangku mew” ka feychi lelen mew akule kiñe pofre lludke takuwün tukunielu, fey tüfa feypifilmün: “Eymi witralenge tüye mew”, kam “anünagnge tati pülli mew”. 4 Femngechi ta dew mekeymün tamün doyümfiel tati riku müten ka püntünentumekefimün ti pofrelechi che ta wesa duamtun mew.\n5 Iñche ñi sakin pu peñi ka lamngen, allkütumün tüfachi dungu: Ngünechen dullifi tati pofrengelu ta tüfachi mapu mew, tañi nieael fentren mupiltun ka femngechi ñi puwael chew ñi mülen ta Ñidol chumngechi tañi tukulpakünulelfiel tüfey engün tañi piwkeyekeetew. 6 Welu eymün illamkefimün tati pu pofre. ¿Tati pu riku no am tamün küdawelkakeetew, ka fey engün ta yekeeymünmew tati pu awtoridad mew? 7 ¿Fey engün no am tati wesa dungukelu ta Cristo ñi fütra küme üy mew?\n8 Eymün kümelkakeymün, rüf dungu mew mupitukefilmün ti fütra küme ley dungu, chumngechi ñi feypilen tati Wirin Chillka: “Piwkeyenge tami chafche chumngechi piwkeyewkeymi eymi.”* Levitiko 19.18. 9 Welu kiñeke che müten dullitufilmün kakelu mew, yafkakeymün ka welulkawkeymün ta Ngünechen ñi ley dungu mew. 10 Kiñe che müngeltule kom tati ley dungu, welu kiñe werkün dungu mew müten welulkawle, fey yafkakey kom tati werken dungu mew ñi nieel ti ley dungu, 11 fey Ngünechen müten am feypilu: “Ñiwaldomokilnge” ka feypi: “Langümkilnge.” Famngechi llemay, fey kiñe che ñiwaldomonole, welu langümchele, dew müngeltulafi tati ley dungu.† Exodo 20.13-14; Deuteronomio 5.17-18. 12 Eymün müley tamün dunguael ka tamün nor mongenngeael tüfey engün reke tañi ramtukadungungeael ti ley dungu mew taiñ lifrekünuetew. 13 Tüfey engün tati kutranpiwkeyenofilu ta kakelu fey ñi kutranpiwkeyengenon ramtukadungungeay, welu tati kutranpiwkeyechen nielu, wewün mew tripayay engün ramtukadungungele tati puwchi antü mew.\nTati mupiltun ka küme femün\n14 Iñche ñi pu peñi ka lamngen, ¿chem kümelkayaeyew am kiñe che feypile ñi nien ta mupiltun, fey kisu ñi femkeel mew kimfalnole? ¿Pepi montulpeafeyew may tüyechi mupiltun? 15 Fey kiñe peñi, kam kiñe lamngen, nienole takuwün ka ñi duamtunieelchi iyael tañi rulpaantüleael, 16 fey kiñe ta eymün feypielieyew: “Küme puwtuaymi, tukutuwaymi ka iyaymi kom tami ayüel”, welu elunofile tüfey tañi duamtunieel, ¿chem küme femfi? 17 Ka femngechi feley ta mupiltun. Kiñe che feypile ñi mupiltulen, welu pengelnole chem küme femün no rume, laley reke tañi mupiltun.\n18 Welu kiñeke che feypile: “¡Eymi mupiltuleymi, welu iñche fürenecheken!”\nFey pengelelen tami mupiltun fey tami nienon ta fürenechen, fey iñche kay pengelelaeyu tañi mupiltun tañi fürenechekeel mew. 19 Eymi kimnieymi ñi kiñelen müten ta Ngünechen, fey tüfa mew küme femkeymi. Welu tati pu weküfü ka femngechi kimniey engün, fey müllmüllkey fente ñi llükan mew.\n20 Welulkawkilnge. Iñche feypiaeyu: kiñe che ñi mupiltun trürkülenole ta fürenechen engu, tañi mupiltun ta falilay. 21 Ngünechen llowfi ta Abraam, iñchiñ taiñ kuyfi tuwün em, kiñe nor mongenngelu reke, kisu tañi femel mew feychi wültukufilu Ngünechen mew tañi sakrifikayafiel ta Isaak, kisu tañi fotüm. 22 Fey ngüneduamafimi ta Abraam tañi femelchi dungu mew: kimfali kisu ñi rüf mupiltulen tañi femelchi dungu mew, fey kisu ñi femelchi dungu mew fente küme wechulentuy ñi mupiltun. 23 Fey ta famngechi mupiy tati Wirin Chillka tañi feypilen: “Abraam mupiltuy Ngünechen mew, feymew Ngünechen lloweyew lif mongenngelu reke.”‡ Genesis 15.6. Fey Abraam Ngünechen ñi weni pingetuy.\n24 Feymew dew ngüneduamfimün, fey Ngünechen llowkefi ta che lif mongenngelu reke tañi femelchi dungu mew, fey ñi mupiltun mew müten no. 25 Ka femngechi dungu mew rupay ta Raab tati küri domo: Ngünechen lloweyew nor mongenngelu reke kisu ñi femel mew, fey am elufilu ñi umañtuael tati pu werken ka kellufi ñi tripatuael kangelu rüpü mew. 26 Fey afpualu mew: chumngechi ta kiñe kuerpu nienole püllü laley, ka femngechi ta mupiltun fey ta lalekey reke trürkülenole ta fürenechen engu.\n*2:8 Levitiko 19.18.\n†2:11 Exodo 20.13-14; Deuteronomio 5.17-18.\n‡2:23 Genesis 15.6.